text: 1Era a tubu cake e na kedra maliwa na tamata e na gauna ko ya na parofita lasu e so, ia e na vaka tale ga kina ni ra na tiko na i vakavuvuli lasu e na kemuni maliwa. Ko ira oqo era na kauta vakavuni mai na veivakavuvuli e dau veivakarusai, ka ra na bau la'ki cakitaka kina na Turaga e a vakabulai ira, ka ra na vakavuna kina na nodra vakarusai vakasauri. 2E na lewe vuqa era na muria na nodra i valavala vakasisila, ka na vosa vakacacataki na i vakavuvuli dina e na vuku ni veika era cakava. 3Ia e na nodra kocokoco, era na qara nodra i yau mai vei kemuni e na i tukuni wale, ia mai liu mai liu sara sa vakarau tu ko koya e na veilewaitaki ira ka sega tale ga ni bau moce ko koya e na vakarusai ira. 4Ni a sega ni vosoti ira na agilosi i valavala ca na Kalou, ia e a la'ki biuti ira ga ki eli ka sogoti ira e na vanua butobuto mai ra me ra vesu tiko kina me yacova na Siga ni Lewa. 5E a sega tale ga ni vosota na vuravura makawa na Kalou, ia a vakavuna ga me yaco na waluvu me luvuci kina na nodra vuravura na tamata i valavala ca. E a qai vakabulai ga ko Noa o koya ka vunautaka tiko na i valavala dodonu, kei na lewe vitu tale na tamata. 6A vakarusai rau na koro ko Sotoma kei Komora na Kalou e na bukawaqa me i vakaraitaki ni ka e na yaco vei ira na tamata ca e na gauna e muri. 7E a vakabulai Lote na yalododonu, o koya ka a rarawa vakalevu na lomana e na vuku ni nodra i vakarau vakasisila na tamata ca. 8Ni a vakararawataki na yalo ni tamata dodonu koya e na nodra i valavala vakasisila e a dau raica ka rogoca e na veisiga e na nona bula maliwai ira tiko. 9Sa kila na Turaga na sala me vakabulai ira kina era doka na Kalou mai na veivakatovolei e vuqa; sa kila tale ga na sala me vakaitotogitaki ira tiko kina na tamata i valavala ca me yacova na Siga ni Lewa, 10ka vakabibi sara vei ira era vakamuria tiko na veigagadre dukadukali vakayago, ka cata na veiliutaki ni Kalou. Era sa tamata yalo kaukauwa ko ira oqo, ka ra sa sega ni rere ni vosa beci ira na veika bula vaka i serau mai cake. 11Ia ko ira sara mada ga na agilosi, e dina ga ni ra kaukauwa cake ka qaqa mai vei ira na i vakavuvuli lasu, era sega ni bau beitaki ira ka vakacacani ira e na mata ni Turaga. 12Ia ko ira na tamata oqo era sa vakataki ira na manumanu sega ni vakayalo ka ra a buli me ra toboki ka vakamatei; era sa dau vosavakacacataka tiko na veika era sega ni kila. Era na vakarusai tale ga me vakataki ira na manumanu, 13ka ra na vakararawataki e na vuku ni veivakararawataki ga era a vakavuna. Era sa dau okata me ka ni lasa na marau vakalialia e na siga levu tutu. Ni ra sa dukadukali ka velavela, era sa dau kana vata kei kemuni ka marautaka tiko ga na nodra i vakarau veivakaisini. 14Sa tu vei ira na mata sa sinai tu ga e na dauveibutakoci, ka sega ni mamau rawa e na ca. Era sa dau vakacalai ira e malumalumu tu na nodra i lakolako. Sa tu vei ira na yalo sa vakatavulici tu e na kocokoco. E na tau vei ira na cudru ni Kalou! 15Era sa lako sese tu ni ra sa biuta na sala dodonu; era sa muria na i vakarau i Pelami, na luve i Piori, o koya ka sa dau domona na i yau e dau rawa mai na caka ca, 16ia e a qai cudruvi e na vuku ni nona talaidredre, ni a vosa e dua na asa e na vosa vakatamata ka tarova na nona cakacaka lialia. 17Ko ira na tamata oqo era sa vaka na mataniwai maca kei na o sa cagina e na cava. Sa maroroya tu na Kalou me nodra na butobuto loaloa titobu sara. 18Era sa dau vosataka tiko na vosa lialia ka viavialevu, ka vakayagataka na gagadre ca vakayago me ra coriti ira kina na tamata era sa qai tekivu sara tiko ga me ra dro tani mai vei ira na tamata i tovo ca. 19Era yalataka vei ira na galala, ia ko ira mada ga vaka i ira era sa bobula tiko ga ki na ca; ka ni sa yaco me bobula na tamata yadua ki na ka sa rawai koya. 20Kevaka era a sa dro bula mada mai na veika dukadukali ni vuravura oqo e na vuku ni nodra kila na noda Turaga ka i Vakabula ko Jisu Karisito, ka ra sa baci tacori tale ka rawai e na veika ca oqo e na qai yaco me ca vakalevu cake na kedra i tinitini mai na kedra i tekitekivu. 21E a uasivi cake vei ira me ra a kakua sara ga ni kila na sala ni valavala dodonu ka ca ni ra sa kila na i vakaro savasava a soli vei ira ka ra qai vakanadakuya. 22Ia na ka e yaco vei ira e vakaraitaka ni dina na i vosavosa koya: “Sa lesu tale na koli ki na nona lua” ka, “Sa qiliraki koya tale e na soso na vuaka sa vakasilimi oti.”


c: text/html

text: 1O koya gona oya, kemuni na veiwekani, e na vuku ni kena levu na loloma ni Kalou ki vei keda, au sa vakamamasu kina vei kemuni mo ni vakacabori kemuni vua na Kalou, mo ni madrali bula, me savasava ka vinaka vua. Sa i koya oqo na lotu dina vakayalo mo ni vakayacora vua. 2Ni kakua ni vakaitovotaki kemuni e na veimataqali i tovo ni vuravura oqo. Ia ni vakadonuya ga vua na Kalou me vakavouya taucoko sara na nomuni vakasama ka me veisautaki kina na nomuni bula e loma. Ko ni na qai kila rawa kina na loma ni Kalou, ka kila tale ga na ka yaga, ka vinaka, ka uasivi sara. 3Ia e na vuku ni loloma sa solia wale mai vei au na Kalou, au sa kaya kina vei kemuni kece sara: Me kakua ni dua vei kemuni me sivia na nona nanuma me baleti koya vaka i koya. Ia me vakarauta ga na nomu vakasama me baleti kemuni ka mo ni dui lewai kemuni vakavinaka me vaka na i vakarau ni vakabauta sa vota vei kemuni yadudua na Kalou. 4Sa vuqa na veitiki ni yagoda, ia sa dua bau ga na yago; ia na veitiki ni yago kece oqo sa duidui na nodra i tavi. 5Sa vaka kina ko i keda, e dina ni da sa lewe vuqa, ia e da sa lewe ni dua ga na yago e na noda sa tu vata kei Karisito, ka da sa sema vata kei na veitiki ni yago yadua e na dua ga na yago. 6Ia me da vakayagataka na veisolisoli e duidui sa soli vei keda me vaka na loloma ni Kalou. Kevaka e noda i solisoli me da vunautaka na vosa ni Kalou, me da vakayacora me vaka na vakabauta sa vota vei keda na Kalou. 7Kevaka e noda i solisoli na dauveiqaravi me da ia na veiqaravi. Ke veivakavulici, me da ia na veivakavulici. 8Kevaka me da dau veivakauqeti vei ira na kena vo ni vakabauta, me da kitaka vaka kina. O koya e dau solisoli me cakava e na yalovinaka; o koya sa dau veiliutaki, me cakava vakadodonu; o koya sa dauloloma me vakayacora e na marau. 9Me dina ka maucokona vinaka na nomuni loloma. Mo ni cata na ca ka taura matua na ka vinaka. 10Ni veilomani sara me vaka ni ko ni sa veitacini e na vuku i Karisito; ka mo ni veiuasiviti e na veivakarokorokotaki. 11Ni cakacaka vakaukauwa, ka kakua ni dau vucesa. Ni qarava na Turaga e na yalodina. 12Mo ni reki tiko e na vuku ni vakanuinui sa tiko vei kemuni; ni dau vosota na rarawa; ka ia tiko ga na masu e na veigauna kece. 13Ni solia na veika e tu vei kemuni vei ira na wekamuni vakayalo era leqa tu, ka dau dolava na nomuni vale vei ira na vulagi. 14Ni masulaka vua na Kalou me vakalougatataki ira era vakacacani kemuni, io, me vakalougatataki ira ka me kua ni cudruvi ira. 15Ni marau vata kei ira era marau, ka tagi vata kei ira era tagi. 16Ni veinanumi vakatautauvata. Ni kakua ni dau viavia levu, ia ni makutu ga ni vakayacoro na veitavi. Ni kakua ni nanuma ni ko ni sa vuku. 17Ke dua e cakava e dua na ka ca vei kemuni, ni kakua ni sauma lesu e na dua tale na ka ca. Ni tovolea mo ni cakava na ka e vinaka e na matadra na tamata kece ga. 18Ni cakava na ka kece ga ko ni rawata mo ni veilomani tiko ga kina kei ira na tamata kece ga. 19Ni kakua ni sauma na ca sa caka vei kemuni. Laiva vua na Kalou me sauma. Ni sa volai tu e na i Vola Tabu: “Sa noqu i tavi me'u cudruvaka, au na sauma o i au,” sa kaya na Turaga. Ni sa kaya tale ga na i Vola Tabu: 20“Kevaka sa viakana na nomu meca, mo vakani koya; kevaka sa viagunu, mo vagunuvi koya; ni ko sa cakava koya, ko sa na vakamadualaki koya kina.” 21Ni kua ni laiva na ca me vakadrukai kemuni, ia mo ni vakadruka ga na ca e na vinaka.

robotstxt: allowed

filter: keep


text: 1Au galala tu ka'u sega ni bobula ia au sa i apositolo. Au sega li ni raici Jisu na noda Turaga? E sega li ni ko i kemuni na vua ni cakacaka ni ligaqu e na vuku ni Turaga? 2Kevaka au sa sega ni apositolo vei ira na tani, sa i vakatakilakila ni noqu cakacaka vakaiapositolo na nomuni tu vata kei na Turaga. 3Au dau kaya vaka oqo vei ira era vakalewai au: 4E sega li ni tu vei keitou na dodonu me keitou kana ka gunu? 5E sega li ni tu vei keitou na dodonu me keitou kauta voli e yadua na wati keitou me vakataki ira na i apositolo tale e so, kei iratou na tacina na Turaga, vata kei Kifa? 6Se ko i keirau beka ga kei Panapasa e dodonu me keirau vaqara na ka me keirau bula kina? 7O cei na sotia sa bau lako ki na i valu ka saumi koya vaka i koya ga? O cei sa bau tea e dua na were ni vaini ka sega ni bau vakayagataka e so na vuana? Se ko cei sa bau vakania e dua na qele ni sipi ka sega ni vakayagataka e so na kena sucu? 8Au kaya li na ka oqo e na kaukauwa vakatamata? E sega li ni tukuni tale ga e na i vunau? 9Sa volai tu e na i vunau i Mosese, “Mo kakua ni vesuka na gusu ni bulumakau ni butu sila tiko.” E kauwaitaki ira ga li na bulumakau na Kalou? 10E sega beka li ni vosa sara tiko ga e na vukuda na Kalou? Sa volai sara ga e na vukuda, ni sa dodonu me siviyara na dausiviyara e na vakanuinui, ka butu sila na daubutu sila e na vakanuinui ni na dua na kena i votavota. 11Kevaka keitou a kaburaka na veika vakayalo vei kemuni sa na sivia beka kevaka keitou tamusuka na veika vakayago e so, mai vei kemuni? 12Kevaka era sa votai mai vei kemuni e so e na vuku ni nodra dodonu, e sega beka ni levu cake sara na dodonu e tu vei keitou. Ia keitou sa sega ni vakayagataka na dodonu ko ya; keitou sa vosota ga na ka kece ga me kakua kina ni keitou vakalatilati ki na i Tukutuku Vinaka kei Karisito. 13Ko ni sa sega beka ni kila ni ko ira era dau qarava na cakacaka tabu e na Valenisoro era rawata na kedra mai na Valenisoro, kei ira era dau qarava na i cabocabo ni soro era dau votai e na i soro e dau vakacabori kina. 14Sa vakarota vaka kina na Turaga vei ira sa kauta na i tukutuku vinaka me ra rawata na nodra bula mai na i tukutuku vinaka. 15Ia au sa sega ni via vakayagataka e dua vei ira na noqu dodonu oqori. Au sega tale ga ni vola yani na ka oqo me sa na qai caka kina vei au; e vinaka cake vei au me'u mate, ka ca me dua me kauta tani na ka au sakitaka. 16Kevaka au sa dau vunautaka na i tukutuku vinaka, oqori e sega ni ka me'u sakitaki au kina. Au sa vakacolati kina, ka sa noqu i tavi. Au sa na kalouca ke'u sega ni vunautaka na i tukutuku vinaka! 17Ia kevaka au sa cakava na ka oqo e na noqu lewa vaka i au ga, au sa na namaka me'u saumi kina. la kevaka e a sega ni lomaqu, sa i koya kina oqo e dua na i tavi au sa nuitaki kina. 18A cava e na qai kequ i sau? Sa i koya ga oqo: Me yaco na Kosipeli me kakua ni saumi e na noqu vanua; me'u kua kina ni vakayagataka ne noqu dodonu taucoko e na vuku ni Tukutuku Vinaka. 19Au sega ni bobula vua e dua na tamata, ia au sa qisi au me'u bobula ki na tamata kece ga me'u rawai ira kina e lewe vuqa. 20Ni'u tiko kei ira na Jiu au sa yaco me'u vaka e dua na Jiu me'u rawai ira kina na Jiu, ka'u sa yaco me vaka e dua sa vauci tu e na lawa i Mosese vei ira sa vauci tu e na lawa me'u rawai ira kina sa vauci tu e na lawa, ka dina ga niʼu sega ni vauci tu e na lawa. 21Au sa yaco me vaka e dua e tu e na daku ni lawa i Mosese vei ira sa tu e daku ni lawa ko ya, me'u rawai ira kina era tu e taudaku ni lawa. 22Au sa vaka e dua e malumalumu na nona vakabauta vei ira na malumalumu na nodra vakabauta me'u rawai ira kina. Au sa yaco me'u ka kece ga vei ira na tamata kece ga me'u vakabulai ira kina e so e na sala kece ga e rawa. 23Au sa cakava na ka kece ko ya e na vuku ni tukutuku vinaka me'u bau vakaivotavota kina e na kena kalougata. 24Ko ni sega li ni kila ni ra cici kece na daucici e na dua na veitau cici, ka qai dua wale ga e na taura na i covi? Ni cici vaka kina mo ni liu. 25Sa dau lewai koya vakavinaka sara na daucici yadua e na veika kece ga. Era cakava oqori me ra rawata kina e dua na i sala sa cori ka rawa ni ca, ia ko i keda me dua kina na kena e sega ni ca rawa. 26Au sega kena ni cici vakaveitalia wale ga; ka'u sega kina ni vacuvacu me vaka e dua sa vacuka wale ga na cagi. 27Ia au sa dau lewa vinaka na yagoqu de'u qai vuvunau tiko ga vei ira na tamata ka qai kunei ni'u sega ni rawata na i sala ko ya.


text:
O ira kece na daukaulotu, gone kei na qase, era veiqaravi ena dua ga na inaki oya me na vinaka cake na bula vei ira tale eso na tamata.
Kemuni na taciqu, ganequ, kei kemuni na itokani, keimami vagolea yani na neimami iloloma kei na veikidavaki vei kemuni yadua. Eda marau vakalevu ena veika sa mai kacivaka ena mataka nikua o Peresitedi Thomas S. Monson, sa veisau kina na iyalayala e ra ni yabaki ni veiqaravi vakadaukaulotu ki na 18 vei ira na cauravou kei na 19 vei ira na goneyalewa. Mai na lalawaka oqo, sa lewe levu kina na noda itabagone era na marautaka na veivakalougatataki ni kaulotu.
Ena rua na yabaki sa oti ka vakadeitaki tale vaqaqa ena mataka nikua, e kaya kina o Peresitedi Monson “ni sa dodonu vei ira kece na cauravou bula kilikili ka tu vinaka na nodra bula me ra vakavakarau ni laki veiqaravi vakadaukaulotu. Na veiqaravi vakadaukaulotu e itavi ni matabete–e dua na icolacola e namaka na Turaga vei keda ka da sa mai itaukei ni veika lelevu.”1 E vakamacalataka tale vei ira na goneyalewa, ni kaulotu e ka marautaki ia e sega ni ilesilesi. Ka veisureti talega me na vuqa na veiwatini qase me ra veiqaravi.
Sa ka bibi na vakavakarau ki na kaulotu. Na kaulotu e dua na ivalavala ni veiqaravi tawasaumi vua na Kalou kei na kawatamata. Era tokona na sasaga oqori o ira na daukaulotu mai na nodra dui ilavo maroroi. E rawa talega ni ra veivuke kina na itubutubu, matavuvale, itokani, kei ira na dausoli-ka ki na iLavo Raraba ni Kaulotu. O ira kece na daukaulotu, gone kei na qase, era veiqaravi ena dua ga na inaki oya me na vinaka cake na bula vei ira tale eso na tamata.
Na vakatulewa ni qaravi kaulotu ena tarā cake na nona icavacava vakayalo na daukaulotu, na watina, kei ira na nodrau kawa ena veitabatamata mai muri. Na gagadre ni veiqaravi sa ivatuka ni nona saumaki mai, bula kilikili, kei na tuvakarau e dua na tamata.
Ena iwiliwili ni tamata vakaitamera ena vuravura raraba oqo, e vuqa vei kemuni o ni sega ni lewena na Lotu i Jisu Karisito ni Yalododonu Edaidai ka lailai sara na ka o ni kila me baleti keimami kei ira na neimami daukaulotu. O ni tiko eke se o ni vakarorogo tiko mai baleta na nomuni vinakata mo ni kila eso tale na ka me baleti ira na Momani kei na veika era vakavuvulitaka na neimami daukaulotu. Ni o ni vulica eso tale na ka me baleti keimami, o ni na raica ni levu sara na veika vivinaka eda tautauvata kina. Keimami vakayaloqaqataki kemuni mo ni maroroya na veika kece e vinaka ka dina ka qai raica kevaka e rawa ni da vakaikuritaka. Ena vuravura oqo ka vakasinaiti tu ena veibolebole, eda na gadreva na veivuke ena veigauna eso. Na lotu, na dina tawamudu, kei ira na neimami daukaulotu era sa tiki bibi sara ni veivuke oqori.
O ira na neimami daukaulotu itabagone era biuta vakatikitiki na vuli, cakacaka, vakaitau, kei na veika kece tale era dau cakava na cauravou kei na goneyalewa ena nodra gauna ni bula oqo. Ena loma ni 18 ki na 24 na vula era na biuta tu mai vakawawa ena vuku ni gagadre titobu me ra qarava na Turaga.2 Eso vei ira na neimami daukaulotu era laki veiqaravi ni ra sa qase sara toka. Au kila ni na vakalougatataki na nodra matavuvale. Ena neitou matavuvale, e walu era veiqaravi tiko oqo vakadaukaulotu tudei—e tolu na luvei keirau yalewa, ira na dui watidratou, dua na makubui keirau yalewa, ka dua na makubui keirau tagane.
Eso beka ena vakataroga me baleta na yaca Momani. Oqori na yaca buli vei keimami. E sega ni yacai keimami dina, e dina ni keimami kilai raraba tu ena Momani. Na yaca oqori e kau mai ena dua na ivolanikalou tabu ka yacana na iVola i Momani.
Na yaca dina ni Lotu na Lotu i Jisu Karisito ni Yalododonu Edaidai. Oqo na tauyavutaki tale ni Lotu taumada i Jisu Karisito. Ni a lako voli e delai vuravura, a tauyavutaka na Nona Lotu. A kacivi ira na iApositolo, Vitusagavulu, kei ira na iliuliu tale eso ka solia vei ira na dodonu ni matabete me ra cakacaka ena Yacana.3 Ni mai takali na Karisito kei ira na Nona iApositolo, era sa qai veisautaka na tamata na cakacaka vakalotu kei na ivunau. Sa yali na Lotu taumada kei na matabete. Ni sa oti na Gauna ni Butobuto, ena ruku ni nona veiliutaki na Tamada Vakalomalagi, a qai vakalesuya tale mai ko Jisu Karisito na Nona Lotu. Sa bula tale tu ena gauna oqo, sa vakalesui mai, ka cicivaki tiko ena nona veidusimaki vakalou.4
Keimami muria na Turaga o Jisu Karisito ka vakatavuvulitaki Koya. Eda kila ni sa oti na Nona qaqa lagilagi mai na mate, a rairai na Turaga sa vakaturi cake vei ira na Nona tisaipeli ena vica na gauna. A kana vata kei ira. A lako vata kei ira. Ni bera na iotioti ni Nona Kau Cake, a lesi iratou me ratou “lako … ka vakalotutaki ira na lewe ni veivanua kecega, ka papitaisotaki ira ena yaca ni Tamamudou, kei na Luvena, kei na Yalo Tabu.”5 Eratou a muria na iApositolo na ivakaro ko ya. Eratou kacivi ira talega eso me vukei iratou ena kena vakayacori na ivakaro ni Turaga.
Nikua, ena ruku ni nodra veiliutaki na iapositolo kei na parofita ni gauna oqo, sa vagolei kina na ivakaro vata oqori vei ira na daukaulotu ni Lotu i Jisu Karisito ni Yalododonu Edaidai. Era veiqaravi na daukaulotu oqori ena sivia na 150 na matanitu. Ni ra matataka na Turaga o Jisu Karisito, era segata me ra vakayacora na ivakaro vakalotu oya—sa vakavoui ena noda gauna oqo mai vua na Turaga Vakataki Koya—me kau yani ki na veivanua na taucoko ni kosipeli ka me vakalougatataki na bula ni tamata ena veivanua kecega.6
O ira na daukaulotu ena mua ni yabaki tinivakacaca se itekivu ni 20 vakacaca era se gone ena veika ni vuravura. Ia era sa vakalougatataki ena veisolisoli—me vaka na kaukauwa ni Yalo Tabu, na loloma ni Kalou, kei na ivakadinadina bula—oqori era sa yaco kina me ra Nona mata yaloqaqa na Turaga. Era wasea na itukutuku vinaka ni kosipeli ka na kauta mai na reki dina kei na marau tawayalani vei ira kece era rogoca na nodra itukutuku. Ena vuqa na gauna era laki vakayacora ena dua na vanua kei na vosa era vulagi kina.
Era segata na daukaulotu mera muri Jisu Karisito ena vosa kei na ivalavala. Era vunautaki Jisu Karisito kei na Nona Veisorovaki.7 Era vakatavuvulitaka na kena Vakalesui mai na nona Lotu makawa na Karisito mai vua na Nona imatai ni parofita ena gauna oqo na Turaga, o Josefa Simici.
O sa na rairai sotavi ira beka ena dua na gauna e liu, se dau vakawaleni ira tu beka ga na neimami daukaulotu. Sa noqu vakanuinui ni ko na sega ni rerevaki ira, ia mo ni vuli ga mai vei ira. E rawa ni ra ivurevure ka talai mai lomalagi kivei kemuni.
A yaco vei Jerry na ka oqori, e dua na lewe ni lotu Protestant vakaturaga ka yabaki 60 vakacaca ka vakaitikotiko mai Mesa e Arizona. Na tamai Jerry e italatala ni Baptist; ka italatala ni Wesele o tinana. Ena dua na siga a wasea vei Jerry o Pricilla, na nona itokani voleka, na mosi a vakila ena mate ni luvena ena gauna a se qai sucu walega kina kei na veisere vakamosiyalo ka a yaco ni oti ga vakalailai oya. Na dredre ni bula vakatina lewedua, e va na luvei Pricilla–tolu na yalewa ka dua na tagane. Ni dolava na yalona vei Jerry, a vakatusa ni a sa vakasamataka tiko me kunati koya. Ena kaukauwa taucoko kei na loloma e rawata o Jerry, a tovolea me vukei koya me kila deivaki ni nona bula e ka vakamareqeti. A sureti koya me lako mai ki na nona lotu, ia e vakamacalataka o Pricilla ni sa oti na nona vakanuinui vua na Kalou.
A sega ni kila o Jerry na ka me cakava. E muri, ni sui senikau tiko ena nona lomanibai, a masu na tamata vakabauta oqo vua na Kalou me liutaki koya. Ni masu tiko, a rogoca e dua na domo ena nona vakasama ni kaya, “Tarovi rau na gonetagane dau vodo basikeli.” A vaqaqa o Jerry ena veilecayaki se cava na ibalebale ni ka oqo. Ni se vakasamataka tiko na veivakauqeti oqo, e a rai yani ki gaunisala ka raici rau e rua na cauravou vakasote vulavula ka vakaneketai ni rau vodo basikeli tiko va-ka ki nona vale. Ena nona kurabuitaka na ka e yaco “kusarawa oqo,” a vakaraici rau tu ga ka rau mani lako siviti koya. Ia, ni qai kila ni gadrevi vua me cakava e dua na ka, a kaci yani, “Ei, kemudrau, yalovinaka, drau tu mada vakadua! Au vinakata meu vosa vei kemudrau!”
Ena kurabui kei na mata tarotaro, erau a tu vakadua na cauravou. Ni rau toro voleka mai, e qai raica o Jerry ni rau vakaitokaniyaca ka vakatakilakilataka ni rau daukaulotu ni Lotu i Jisu Karisito ni Yalododonu Edaidai. E raici rau o Jerry ka kaya, “Ena rairai rogorogo matalia beka oqo, ia au a masu tiko ka tukuni vei au meu ‘tarovi rau na gonetagane vodo basikeli.’ Au rai cake yani ki gaunisala, drau sa tu mai kina. E rawa beka ni drau vukei au?”
Erau matadredredre na daukaulotu, ka kaya e dua, “Io, au vakabauta ni rawa.”
E vakamacalataka o Jerry na dre-dre vakatubu lomaleqa e sotava tiko o Pricilla. Sega ni dede rau sa sotavi Pricilla, kei iratou na luvena, kei Jerry. Eratou veivosakitaka na inaki ni bula kei na nona inaki tawamudu na Kalou me baleti iratou. E tubu na nodratou vakabauta o Jerry, Pricilla, kei iratou na luvena, ena masu ni yalodina, nodratou vulica na iVola i Momani, kei na veitokani loloma mai vei ira na lewe ni Lotu. Sa qai kaukauwa cake ga na nona vakabauti Jisu Karisito o Jerry. Sa tavuki na yalo vakatitiqa kei na vakanananu ni kukuna nei Pricilla ki na yalo vakanuinui kei na vakacegu. Eratou a mani papitaiso ka yaco me lewe ni Lotu vakalesui mai i Karisito.8
Io, e rawa ni ra veivuke ena vuqa na sala na daukaulotu. Me vaka oqo, eso beka vei kemuni ena vinakata mo ni kilai ira vakavinaka na tubumuni. O na rawa ni kilai ira na nomu itubutubu kei ira na tubumu ki na ikava ni itabatamata, ia vakacava o ira na tubumu ena walu na itabatamata? O kila beka na yacadra? O vinakata beka mo kilai ira vakavinaka cake? Tarogi ira na daukaulotu! E rawa ni ra vukei iko!9 E rawarawa na nodra raica na ivola ni kawa vakaitamera ena Lotu i Jisu Karisito ni Yalododonu Edaidai.
Eso vei kemuni o ni lewenilotu ia o ni sega ni vakaitavi tiko ena gauna oqo. O ni lomana na Turaga ka dau nanuma vakalevu mo ni lesu tale mai ki na Nona lomanibai. Ia o ni sega ni kila me tekivu vakacava. Au vakatura mo ni tarogi ira na daukaulotu!10 E rawa ni ra vukei iko! E rawa talega ni ra veivuke ena nodra vakavulici na nomuni daulomani. O keimami kei ira na daukaulotu keimami lomani kemuni ka gadreva me keimami kauta lesu mai na reki kei na rarama ni kosipeli ki na nomuni bula.
Eso beka vei kemuni ena vinakata me kila na sala me na vakadruka kina e dua na veivakatotogani se me bula balavu ka marautaka na ituvaki ni bula vinaka. Tarogi ira na daukaulotu! E rawa ni ra vukei iko! Sa vakadinadinataki ena veivakadidike yadua ni, vakailawalawa, o ira ena Lotu i Jisu Karisito ni Yalododonu Edaidai era tamata bulabula. E tu sara i ra na ivakarau ni nodra mate ka ra tamata bula balavu, me vaka a ripotetaki ena veilawalawa kece era vakadikevi ena loma ni dua na gauna balavu e Amerika.11
Eso beka vei kemuni e nanuma ni sa rui osooso na bula ka vakaogaoga, ia ena boto ni lomamu o vakila ni lala tu, sega ni vakaibalebale se vakainaki. Tarogi ira na daukaulotu! E rawa ni ra vukei iko! E rawa ni ra vukei iko mo vulica vakalevu cake na inaki dina ni bula—na cava o mai tiko kina e vuravura kei na vanua o na lako kina ni o mate. E rawa ni o vulica na sala me vakalougatataka kina na nomu bula na kosipeli vakalesui mai i Jisu Karisito ka me sivia na veika kecega e rawa ni o vakasamataka ena gauna oqo.
Kevaka e tu na nomu lomaleqa ena vuku ni nomu matavuvale, tarogi ira na daukaulotu! E rawa ni ra vukei iko! Sa ka bibi sara vei ira na Yalododonu Edaidai na vaqaqacotaki ni bula vakawati kei na matavuvale. E rawa ni tawamudu na bula vakamatavuvale. Kerei ira na daukaulotu me ra vakavulica vei iko na iwalewale me na rawata kina na nomu matavuvale.
E rawa talega vei ira na daukaulotu mera vukei iko me baleta na gagadre ni vakarabailevutaki ni nomu kila-ka. Na yalo ni tamata e gadreva tu na veivakararamataki. Se lako mai na dina ena dua na volau ni vakadidike se mai na ivakatakila ni Kalou, eda vakasaqara! Na lagilagi dina ni Kalou na vuku.12
Na tubucake ena vuli e oka kina na kila-ka vakayalo vakakina na kila-ka vakayago. Eda tukuna tiko na bibi ni kena kilai na ivolanikalou tabu. Ena dua na vakadidike se qai oti walega, e kunei kina ni o ira na Yalododonu Edaidai era kila-ka vakalevu duadua me baleta na vakabauta Vakarisito kei na iVolatabu.13 Kevaka o vinakata mo kila vakavinaka cake na iVolatabu kei na iVola i Momani, ka vakarabailevutaka na nomu kila-ka me baleta na bula vakaveitacini vakatamata kei na bula vakatama va-Kalou, tarogi ira na daukaulotu! E rawa ni ra vukei iko!
E vuqa vei kemuni e tu vua na gagadre me vukei ira na tamata era vakaleqai tu. Baleta ni keimami muri Jisu Karisito, o ira na Yalododonu Edaidai era dau nanamaki talega ki na sasaga ni veicuqeni vaka oya.14 E rawa ni ko mai duavata kei keimami ena nodra vukei na vakaleqai ka vakakina na vakarautaki ni veivuke vei ira era gadreva ena veileqa tubukoso ena veivanua kecega e vuravura. Kevaka o via vakaitavi, tarogi ira na daukaulotu! E rawa ni ra vukei iko!
Kevaka o via kila vakalevu cake na veika me baleta na bula ni oti na mate, baleta na lomalagi, baleta na ituvatuva ni Kalou me baleti iko; kevaka o via kila vakalevu cake na Turaga o Jisu Karisito, na Nona Veisorovaki, kei na Vakalesui mai ni Nona Lotu me vaka na kena tauyavutaki taumada, tarogi ira na daukaulotu! E rawa ni ra vukei iko!
Au kila ni bula tiko na Kalou. O Jisu na Karisito. Sa vakalesui mai na Nona Lotu. Au masuta vagumatua na Kalou me vakalougatataki kemuni yadua kei ira yadua na noda daukaulotu talei. Ena yaca i Jisu Karisito, emeni.
Show References
-
1. Thomas S. Monson, “Ni Da Mai Sota Tale,” Liaona, Nove. 2010, 5–6.
-
2. Raica na Vunau kei na Veiyalayalati 4:3.
-
3. Raica naMaciu 10:1; Luke 6:13; 10:1; Efeso 4:11–12.
-
4. Raica naVunau kei na Veiyalayalati 1:30.
-
5. Maciu 28:19.
-
6. Raica na Vunau kei na Veiyalayalati 68:8; 84:62; 112:28.
-
7. Raica na 1 Korinica 2:2; 2 Nifai 25:26.
-
8. Veitaratara yadua mai vei W. Tracy Watson, na peresitedi e liu ni Tabana ni Kaulotu na Arizona Mesa.
-
9. Ena vanua au sa biuta kina na malanivosa ni veisureti me ra “tarogi na daukaulotu,” e rawa talega ni o kerea e dua na nomu itokani e lewena na Lotu me vukei iko.
-
10. Era na marau talega me ra veivuke na wekamu, nomu itokani, kei ira na iliuliu ni Lotu.
-
11. Raica na James E. Enstrom kei na Lester Breslow, “Lifestyle and Reduced Mortality among Active California Mormons, 1980–2004,” Preventive Medicine, vol. 46 (2008), 135.
-
12. Raica naVunau kei na Veiyalayalati 93:36.
-
13. Raica na U.S. Religious Knowledge Survey (Pew Forum on Religion and Public Life, Sepi. 28, 2010), 7.
-
14. Raica na Ram Cnaan, Van Evans, Daniel W. Curtis, Called to Serve: The Prosocial Behavior of Active Latter-day Saints (University of Pennsylvania School of Social Policy and Practice, 2012); “Mormon Volunteerism Highlighted in New Study” (16 ni Maji, 2012), http://www.mormonnewsroom.org/article/mormon-volunteerism-report; Mormons in America: Certain in Their Beliefs, Uncertain of Their Place in Society (Pew Forum on Religion and Public Life, 12 ni Janu., 2012), 43; Robert D. Putnam kei David E. Campbell, American Grace: How Religion Divides and Unites Us (2010), 444–54.


text:
Buddha
Sucu ena 563 B.K. mai na dua na Yavusa Hindu e Nepal. A kauwaitaka na veivakararawataki a yaco wavoliti koya tu.
Dro tani mai na vale vakatui nei tamana, vakanadakuya na vuravura, ka bula voli vakadravudravua. Vakasaqara na veivakararamataki, a raica na ka e qai vakatoka me “sala ni veisereki.” Tukuna ni sa yacovi Nirvana, e dua na ituvaki ni bula eda sa sega kina ni kauwaitaki, na mosi, se eda sega ni kilai mai vei ira e taudaku. A yaco me nodra qasenivuli na italatala ni vakabauta vaka-Buda.


text:
Na levu ga ni noda gumatua ena sala vakalou kei na mamarau, na lailai ni rawa meda na veivutunitaka na ka ca mai muri.
Me baleta na Veivutuni
Keimami lomani kemuni Peresitedi Monson. Vinaka vakalevu na ivakaro raraba veivakauqeti ka itukutuku ni veigauna ni kena tara na veivaletabu vovou vata kei na cakacaka ni kaulotu. Ena vuku ni veika oqo, au vakabauta ena yaco mai na veivakalougatataki cecere kivei keda vakakina vei ira na itabatamata ena siga mai muri.
Kemuni na taciqu kei na ganequ lomani, noqu itokani lomani! Eda tamata kece. Au nuitaka ni sega ni dua ena kurabui kina.
E sega ni dua vei keda ena tu vakadede sara e vuravura. Sa noda vakaidina eso na veiyabaki vakamareqeti e vuravura, ia, ena kena raici tawamudu, e vakawale toka ga na sauriva ni mata.
Oti eda sa na qai biubiu. Na yaloda sa kau “ki na vanua sa vakarautaka vei ira na Kalou, o Koya ka buli [keda].”1 Sa biu sobu na yagoda ki na ibulubulu ka da sa biuta laivi tu mai na veika vakavuravura ena noda sa toso yani ki na vanua ka tarava, na noda vanua ni vakaitikotiko.
Ena noda gauna ni gone, e vaka me na sega ni mudu na bula. Eda nanuma ni sega ni vakaiyalayala na iwiliwili ni noda veisiga ni bula, kei na veisiga ki liu, ka vaka e dua na gaunisala tadodo ka sega ni vakaiyalayala e matada.
Ia, na noda qase cake tikoga mai, na levu talega ni noda raivuki ka kurabuitaka tiko na kena lekaleka wale sara na gaunisala oya. Au kurabui ena kena rawa ni toso vakatotolo sara na yabaki. Ena kena lakovi tiko mai, eda tekivu vakananuma sara na veidigidigi eda a cakava kei na veika eda a vakayacora. Ena gauna vata oqori, eda nanuma kina e vuqa na gauna vinaka ka dau luvuci ka reki vakakina na lomada. Ia eda nanuma talega na veivutuni—na veika eda diva ke rawa ni da lesu tale ka veisautaka.
A kaya e dua na nasi ka dau qaravi ira na tauvimate ka ra sa vakarau mate ni dau taroga vakawasoma e dua na taro rawarawa vei ira.
Ena dau taroga, “e tu beka e so na ka o veivutunitaka?”2
Na voleka yani ki na iotioti ni siga ni bula vakavuravura e dau vakamakaretaka na vakasama, ka kauta mai na titobu ni rai kei na matau ni vakanananu. Ia ni ra tarogi na tamata oqo me baleta na ka era veivutunitaka, era sa dau tukuna sara ga mai na lomadra. Era vakaraitaka na veika ena veisautaka kevaka walega me rawa ni lesu tale mai ko gauna.
Ena noqu vakasamataka na veika era kaya, au kurabui ena kena rawa ni dusimaki na noda bula ki na veika vinaka ni yavudei ni ivakavuvuli ni kosipeli i Jisu Karisito, ke da vakayacora.
E sega ni dua na ka vuni me baleta na ivakavuvuli ni kosipeli. Eda sa vulica ena ivolanikalou, eda sa veivosakitaka ena Wilivola ni Sigatabu, ka da sa rogoca vakawasoma mai na itutu ni vunau. Na ivakavuvuli vakalou oqo kei na kedra yaga e vakadodonu sara tu ga ka matata; era totoka, titobu sara, ka kaukauwa; ka rawa vakaidina me ra vukei keda ena noda levea na veigauna ni veivutuni mai muri.
Au Gadreva Meu Vakayagataka E Levu Cake na Gauna vata kei ira na Tamata Au Lomana
E rairai na veivutuni kilai levu duadua era vakamacalataka na wawa mate sa ikoya na nodra diva mera a vakayagataka e levu cake na gauna kei ira era lomana.
Vakabibi o ira na turaga ena nodra dau osivaka raraba: “na nodra veivutunitaka vakalevu sara na nodra a dau vakayagataka vakalevu tu ga na nodra gauna e [veisiga] ena nodra … cakacaka.”3 E vuqa era sa calata na madigi mera taukena na ivakananumi kilai tani e dau yaco mai ena vakayagataki ni gauna vata kei na matavuvale kei na itokani. Era sa calata na vakatorocaketaki titobu ni isema vata kei ira ka ra vakaibalebale vakauasivi duadua kivei ira.
E sega li ni dina na noda sa dau osooso tu ga? Ka, sa ka ni rarawa dina meda tukuna, ni da dau tokara tu vakaitoka ni yaca vakaturaga na noda bula osooso, me vaka e dua na rawa-ka se ivakaraitaki ni noda bulataka tiko e dua na bula cecere sara.
Sega ni dina beka oya?
Au nanuma na noda Turaga ka iVakaraitaki, o Jisu Karisito, kei na Nona bula lekaleka ena kedra maliwa na tamata mai Kalili kei Jerusalemi. Au tovolea meu raitayaloyalotaki Koya ni vakusakusa tiko ki na soqoni se veitavi eso me qaravi me rawati kina e dua na ituvatuva ni veika bibi me vakacavari vakavinaka.
Au sega mada ni raica rawa.
Me kena isosomi, au raica na yalololoma kei na veikauwaitaki ni Luve ni Kalou ena bula vakainaki ni veisiga yadua. Ena Nona veimaliwai vata kei ira era tu wavoliti Koya, era vakila nodra vakabibitaki ka lomani. A kila o Koya na kedra yaga vakalou o ira na tamata a sotavi ira. A vakalougatataki ira, qaravi ira. A laveti ira cake ka vakabulai ira. A solia vei ira na isolisoli vakamareqeti ni Nona gauna.
Ena noda gauna, sa rawarawa meda lasutaka walega na noda vakayagataki gauna tiko vata kei ira tale eso. Ena noda tabaka ga e dua na itabataba, sa na rawa kina meda “sema” vata kei na udolu na “itokani” ka sega mada ga ni veirai kei na dua bulu vei ira. Na Tekinoloji e rawa me dua na ka veivakurabuitaki, ka sa yaga vakaidina sara ga keda veiyawaki kei ira na noda daulomani. Keirau tiko vakayawa sara vakaveiwatini mai vei ira na lewe ni neirau matavuvale vakamareqeti; ka dau vakila oya. Ia, au vakabauta ni da sega ni mua tiko ena sala dodonu, vakayadua se vakaisoqosoqo, ni da veitaratara kei ira na noda matavuvale se itokani vakavuqa ena talanoataki ni itaba lasa, veitavi lalai, se na noda semai ira na noda daulomani ena mataveilawa ni Initaneti. Au nanuma ni tiko na vanua me baleta na mataqali itaviqaravi vakaoqo, ia na cava na balavu ni gauna eda vakatara me vakayacori tiko kina? Kevaka eda sega ni solia na keda ituvaki vakamareqeti duadua kei na gauna tawawasei kivei ira era bibi vakaidina sara vei keda, eda na veivutunitaka ena dua na siga.
Meda sa walia mada ena noda vakamareqeti ira eda lomana ena noda tiko tikivi ira ga, ka vakayagataki gauna vakaibalebale vata kei ira, ka bucina cake vata eso na balolo ni vakanananu vivinaka.
Au Diva Meu a Rawa ni Yacova na veika Au Rawa ni Rawata.
E dua tale na veivutuni era vakamacalataka na tamata sa ikoya na nodra sega ni yaco mera vaka na tamata era vakila ni rawa ka dodonu mera vaka. Ena nodra vakasamataka na nodra bula, era kila ni ra sega ni vakayacora na veika e rawa ni ra rawata, ni sa rui levu na ka era biu tu ka sega ni caka.
Au sega ni vosa tiko eke ena kena tosoi cake na rawati ni rawa-ka ena noda dui veimataqali cakacaka. Na toso ki liu oqori, veitalia ga na vakaitamera ni kena irairai ena vuravura oqo, e sega sara ga ni levu na kena iwiliwili ena ilakolako cecere tawamudu e waraki keda tu.
Ia, au vosa tiko ena noda yaco me tamata ka vinakata na Kalou, na Tamada Vakalomalagi, meda vakataka.
Eda yaco mai ki na vuravura oqo, me vaka e kaya na serekali, “sala ni o lagilagi”4 mai na dua na yalava ni bula mai liu.
E raica rawa na Tamada Vakalomalagi na ka eda rawa vakaidina ni yacova. E kila o Koya na veika e baleti keda ka da sega tu ni kila o ikeda vakaikeda. Ena noda gauna ni bula e vakauqeti keda o Koya meda vakayacora na inaki ni noda a buli ena vuravura oqo, meda bulataka na bula savasava, ka lesu yani ki na Nona iserau.
Na cava na vuna, eda vakayagataka kina vakalevu na noda gauna kei na noda icegu ena veika era sega ni tudei, sega na betena, ka sa rui vovodea? Eda besetaka li meda raica na lialia ni kena tovolei me vakayacori se rawati na veika e sega ni yaga ka vakalekaleka wale ga?
E sega beka vei keda na yalomatua meda “kumuna vata na [nomudou] iyau mai lomalagi, sa sega ni vakacacana kina na sarasara se na veveka, a sa sega ni ravabasuka kina na daubutako me butakoca”?5
Meda cakava vakacava oqo? Mai na noda vakamuria na ivakaraitaki ni i Vakabula, semati vata Nona ivakavuvuli ki na noda bula ni veisiga, ka lomana vakaidina na Kalou kei ira na noda itokani.
Eda na sega ni rawa ni cakava oqo ena noda yarataka na yavada, vakadigoca na kaloko se kudruvaka na veika me caka ena sagai ni bula vakatisaipeli.
Me baleta na bulataki ni kosipeli, e sega ni dodonu meda vaka na gonetagane ka tonia na itaukuku ni yavana ena wai qai kaya ni a lai sisili. Ni da luvena tagane ka luvena yalewa na Tamada Vakalomalagi, sa rawa meda rawata e levu cake sara na ka. Ena vuku ni ka oqori, na inakinaki vinaka era sa sega ni rauta. E dodonu meda cakava. Se bibi cake sara, e dodonu meda yaco meda vaka na ka e vinakata vei keda na Tamada Vakalomalagi.
Sa vinaka na noda dau wasea na noda ivakadinadina ni kosipeli, ia e vinaka cake na noda ivakaraitaki bula ni kosipeli sa vakalesui mai. Na noda nuitaka vakalevu meda yalodina ki na noda veiyalayalati e vinaka—ia ni da yalodina ki na veiyalayalati tabu, oka kina na bula savasava, saumi ni noda ikatini kei na isolisoli eso, vakamuri ni Vosa ni Vuku, ka qaravi ira era leqa tu—e vinaka cake sara. Na kacivaki ni noda na vakayagataka vakalevu cake na gauna ena masumasu vakamatavuvale, vulici ni ivolanikalou, kei na taucoko ni itaviqaravi vakamatavuvale e vinaka; ia na kena bulataki vakadodonu na veika oqo ena kauta mai na veivakalougatataki vakalomalagi ki na noda bula.
Na bula vakatisaipeli sa ikoya na sasagataki ni vakarokoroko kei na mamarau. Sa ikoya na sala ki na noda ituvaki ni bula vinaka duadua kei na marau.
Ia, meda sa nakinaki, meda muria na i Vakabula ka cakacaka vagumatua meda yaco meda vaka na tamata eda a buli meda vaka. Meda vakarorogo ka talairawarawa ki na veivakauqeti ni Yalo Tabu. Ni da vakayacora vaka kina, ena vakaraitaka vei keda na Tamada Vakalomalagi na veika eda se bera tu ni kila me baleti keda. Ena vakacaudreva o Koya na sala eliu ka tadolava na matada meda raica na veitaledi eda sega tu ni kila se nanuma eda taukena.
Na levu ga ni noda gumatua ena sala vakalou kei na mamarau, na lailai ni rawa meda na veivutunitaka na ka ca mai muri. Na levu ga ni noda vakararavi ki na loloma ni iVakabula, na levu ni noda na vakila ni da sa tiko ena sala e gadreva taumada vei keda na Tamada Vakalomalagi.
Au Diva Meu A Se Bula Marau Cake ga Vakalevu
E dua tale na veivutuni vei ira era kila ni ra sa vakarau mate e rawa me veivakurabuitaki sara. Era diva mera a dau vakamarautaki ira vakalevu cake.
Dau vakawasoma na noda dau sikalutu ena veivakacalai ni so na ka e rawa ni da yacova yani ka na kauta mai vei keda na marau: ituvaki vinaka cake ni matavuvale, ituvaki vinaka cake vakailavo, se na itinitini ni dua na bolebole ni veivakatovolei.
Na noda sa qase tiko ga mai, na levu ni noda railesuva ka kila ni sega sara ga na betena se me vakatulewataka na noda mamarau na ituvaki e tautuba.
Sa ka bibi ga o keda. Sa vakatau vei keda na noda mamarau.
O iko vata kei au na itinitini ni vakatulewa ena nodaru dui bula mamarau.
O au kei na watiqu o Harriet, keirau dau taleitaka na vodo basikeli. E ka taleitaki ni da tu e tautuba ka marautaka na totoka ni veika bula. E tu ga na neirau sala taleitaki ni vodo basikeli, ia keirau sega ni kauwaitaka vakalevu sara na yawa ni vanua keirau lakova se na totolo ni neirau toso me vakatauvatani kei ira na dauvodo basikeli tale eso.
Ia, au dau nanuma ena so na gauna ni dodonu me keirau dau bau veisivisivi toka. Au nanuma ni keirau na rawata na gauna vinaka ena neirau vodo vakatotolo cake, kevaka wale ga keirau cakacaka vakaukauwa tale vakalailai. Ka so na gauna au cakacala vakalevu niu dau vakalasikata na vakasama oqo vua na watiqu totoka.
Na nona ciqoma na mataqali vakatutu vakaoqo e dau veinanumi, matata sara, ka vakadodonu. E matadredredre ka kaya, “Dieter, daru sega ni veisivisivi tiko, oqo e dua na ilakolako. Marautaka na kena gauna.”
E dina sara o koya!
So na gauna ena bula oqo, eda sa rui dau vakanamata vakalevu ki na icavacava ni laini ka da calata na rekitaki ni kena ilakolako. Au sega ni dau vodo basikeli vata kei na watiqu baleta na noqu nanamaki talei ki na kena icavacava. Au vodo baleta na ka au lakocuruma ena noqu tiko vata kei koya e dau kamikamica ka taleitaki.
E sega beka ni ka lialia na noda dau vakase-va na gauna kamikamica ka rekitaki eda sotava oti baleta na noda dau kauwaitaka vakawasoma na gauna era na cava kina?
Eda dau vakarorogo li ki na ivakatagi totoka ka waraka na kena rorogo me seyavu yani meda qai vakatara ni da taleitaka vakaidina? Sega. Eda vakarorogo ka sema ki na rorogo yadua, moimoi ni vakatagi kei na malaude ni kena vakayagataki.
Eda dau masu li ena cavuti ga ni “emeni” se na nanumi ga ni kena icavacava? E sega sara. Eda masu me rawa ni da voleka ki vua na Tamada Vakalomalagi, meda ciqoma Nona Yalotabu ka vakila na Nona loloma.
E sega ni dodonu meda waraka meda qai marau ena gauna eda yacova kina eso na lalawa-ka mai liu, ka qai kila ni marau e wavoliti keda tu ga—ena gauna taucoko! E sega ni inaki ni bula me qai dau taleitaki ga ni sa cava. “Oqo na siga sa lesia ko Jiova … ,” vola na Daunisame. “Eda na reki ka marau kina.”6
Kemuni na taciqu kei na ganequ, veitalia se vakacava na keda ituvaki, veitalia na noda bolebole se veivakatovolei, sa tu eso na ka ena veisiga yadua meda marautaka vakalevu ka da karona. Era tu eso na ka ena veisiga yadua me kauta mai na vakamuduo kei na reki kevaka walega eda na raica ka taleitaka.
De dodonu beka meda rai vakalailai ena matada ka vakalevu cake ena yaloda. Au taleitaka na cavuvosa: “E dua e raica sara vakamatata ena lomana walega. E sega ni raica na mata e dua na ka e yaga.”7
Eda sa vakaroti meda “vakavinavinakataka na ka kecega.”8 E sega beka ni vinaka cake meda raica e matada kei na lomada na veika lalai mada ga e rawa ni da vakavinavinakataka, mai na kena vakalevulevui na veisaqasaqa ena ituvaki ni gauna oqo?
A yalataka na Turaga, “Ia ko koya sa vakavinavinakataka na ka kece ga sa soli vua, ena vakalougatataki; ia ena soli vua na veika kece ga e vuravura; ia ena yadrau ka sivia.”9
Kemuni na taciqu kei na ganequ, ena vakaitamera ni veivakalougatataki ni Tamada Vakalomalagi, na Nona lomasoli ena yavu ni veivakabulai, na dina vakalou ni vakalesuimai ni kosipeli, kei na totoka e vuqa ena ilakolako vakayago oqo, “e sega li ni kilikili me datou marau?”10
Meda sa nakita meda marau se cava ga na keda ituvaki.
Ena iNakinaki
Ena dua na siga eda na taura na ikalawa sega ni levei rawa ka takoso mai na vuravura oqo ki na kena e tarava. Ena dua na siga eda na railesuva na noda bula ka lomatarotarotaka se a rawa ni da vinaka cake, vinaka cake ena vakatulewa, se na vakayagataki vakayalomatua ni noda gauna.
Me levei eso na veivutuni titobu ni bula, e sa gadrevi me caka eso na inakinaki vakayalomatua nikua. Ia, meda:
- •
Saga vagumatua mo vakayagataka vakalevu na gauna vata kei ira eda lomana.
- •
Saga vagumatua me yaco mo rawa ni vakataka na tamata e vinakata na Kalou meda vakakina.
- •
Saga vagumatua mo kunea na marau, se cava ga na keda ituvaki.
Sa noqu ivakadinadina ni vuqa na veivutuni titobu ni mataka e rawa ni na tarovi ena nona vakamuri na iVakabula nikua. Kevaka eda sa ivalavala ca se caka cala—kevaka eda a cakava na veidigidigi ka da sa veivutunitaka tiko ena gauna oqo—sa tu na isolisoli vakamareqeti ni Veisorovaki i Karisito, ka na rawa kina meda vosoti. E sega ni rawa ni da lesuva tale na gauna ka veisautaka na ka sa oti, ia e rawa ni da veivutuni. Na iVakabula e rawa ni tavoya tani na wainimata ni veivutuni11 ka kauta tani na icolacola ni noda ivalavala ca.12 Na Nona Veisorovaki sa vakatarai keda meda biuta vakatikitiki na veika sa oti ka toso ki liu ena liga savasava, yalosavasava,13 kei na sasaga ni caka vinaka ka yaco vakabibi meda vinaka cake sara.
Io, sa toso vakatotolo sara tiko na bula oqo; sa seyavu vakatotolo tiko na noda veisiga; ka vakarerevaki mai o mate ena so na gauna. Ia, na yaloda ena bula tiko ga ka na qai semati ki na yagoda vakaturicake ena dua na siga, me ciqoma na lagilagi ni tawamate rawa. Au wasea na ivakadinadina bibi ni baleta na yalololoma i Karisito, eda na bula taucoko tale ka tawamudu. Me baleta na noda iVakabula ka Dauveivueti, ena dua na siga eda na kila vakaidina ka rekitaka na ibalebale ni vosa “ia sa vakaotia sara ko Karisito na bati gaga nei mate.”14
Na gaunisala ni kena rawati na noda ivotavota vakalou me vaka ni da luvena tagane ka luvena yalewa na Kalou sa ka tawamudu. Kemuni na taciqu kei na ganequ, kemuni na itokani lomani, sa dodonu meda sa tekivu lakova na gaunisala oya nikua; sa sega ni rawa meda vakawalena e dua na siga. Sa noqu masu ni da na sega ni waraka me yacova ni da vakarau mate meda qai vulica vakaidina meda bula. Ena yaca tabu i Jisu Karisito, emeni.
Show References
-
1. Alama 40:11.
-
2. Raica na Susie Steiner, “Top Five Regrets of the Dying,” Guardian, Feb. 1, 2012, http://www.guardian.co.uk/lifeandstyle/2012/feb/01/top-five-regrets-of-the-dying.
-
3. Bronnie Ware, in Steiner, “Top Five Regrets of the Dying.”
-
4. “Ode: Intimations of Immortality from Recollections of Early Childhood,” The Complete Poetical Works of William Wordsworth (1924), 359.
-
5. Maciu 6:20.
-
6. Same 118:24.
-
7. Antoine de Saint-Exupéry, The Little Prince, trans. Richard Howard (2000), 63.
-
8. Mosaia 26:39; ; raica tale ga na Vunau kei na Veiyalayalati 59:7.
-
-
10. Alama 26:35.
-
-
12. Raica na Maciu 11:28–30.
-
13. Raica na Same 24:4.
-
14. Mosaia 16:8; raica talega na 1 Korinica 15:54.
Official Web site of The Church of Jesus Christ of Latter-day Saints
© 2015 Intellectual Reserve, Inc. All Rights Reserved


text: 1O i kemuni na wekaqu lomani, ni kakua ni vakadinati ira kece ga era kaya ni sa tiko vei ira na Yalo Tabu, ia ni vakatovolei ira ga me laurai kina se sa mai vua na Kalou na yalo ka tiko vei ira se sega; ka ni ra sa lako yani ki vuravura e lewe vuqa na parofita lasu. 2Ko ni na kila na Yalo ni Kalou e na ka oqo: a tamata kece ga sa vakatusa ni sa liatamata ko Jisu Karisito sa tiko vua na Yalo sa lako mai vua na Kalou. 3Ia na tamata kece ga e sega ni vakatusai Jisu vaka koya sa sega ni tiko vua na Yalo ni Kalou. Sa i koya oqo na yalo ni meca i Karisito, o koya ko ni a rogoca ni na lako mai, ka sa tiko sara ga e vuravura e na gauna oqo. 4Ia ko i kemuni na luvequ lomani, ko ni sa nona na Kalou, ka ko ni sa rawai ira oti na parofita lasu, ni sa kaukauwa cake na Yalo sa tiko vei kemuni ka malumalumu na yalo sa tiko e vuravura. 5Era sa nei vuravura; o koya gona era sa dau vosa kina vakavuravura, ka sa vakarogoci ira ko Ira na kai vuravura. 6Eda sa nona na Kalou ko i keda. O koya yadua sa kila na Kalou sa vakarogoci keda, ka sa sega ni vakarogoci keda ko koya sa sega ni nona na Kalou. Eda sa kila e na ka oqo na Yalo ni dina kei na yalo dauveivakacalai. 7O i kemuni na wekaqu lomani, me da veilomani, ni sa mai vua na Kalou na loloma. Sa luve ni Kalou ka sa kila na Kalou ko koya sa dau loloma. 8O koya sa sega ni dau loloma sa sega ni kila na Kalou: ni sa loloma na Kalou. 9Sa vakaraitaki vei keda na loloma ni Kalou e na nona a tala mai ki vuravura na Luvena e dua bauga ka a vakatubura me rawa ni da bula e na vukuna. 10Sa i koya oqo na loloma: a sega ni baleta ni da a lomana na Kalou, ia ni a lomani keda ga ko koya, ka a tala mai kina na Luvena me i bulu ni nodu i valavala ca. 11O i kemuni na wekaqu lomani, kevaka sa lomani keda vaka oqo na Kalou, sa dodonu sara tale ga me da veilomani. 12E sega ni sa bau dua na tamata e sa raica na Kalou; ia kevaka eda sa veilomani, sa bula tiko e lomada na Kalou, ka sa taucoko vinaka kina e na noda bula na noda loloma ki vua. 13Sa solia vei keda na Yalo Tabu na Kalou. Ka sa i koya oqo na ka eda sa kila kina ni da sa tiko vua na Kalou ka sa tiko vei keda ko koya. 14Keitou sa raica oti tale ga ka tu tukuna vei ira na tamata ni a tala mai na Luvena ko Tamada me i vakabula kei vuravura. 15O koya yadua sa vakatusa ni sa Luve ni Kalou ko Jisu, sa tiko vei koya na Kalou ka sa tiko ko koya vua na Kalou. 16Eda sa kila ka vakadinata na loloma sa lomani keda kina na Kalou. Sa loloma na Kalou; ia ko koya sa tiko na loloma e na nona bula sa tiko vata kei na Kalou, ka sa tiko vua na Kalou. 17Sa i koya oqo sa vakataucokotaki kina vei keda na loloma: koya me da sa yalodei rawa e na Siga ni Lewa, me vaka ni sa tautauvata tiko kei na bula i Karisito na noda bula e na vuravura oqo. 18Sa sega na rere e na loloma, ia na loloma sa maucokona vinaka sa vakasava tani na rere. Ka ni sa yaco na yaluma e na rere, ia ko koya sa rere tiko e sa sega ni taucoko vinaka e na loloma. 19Eda sa dau loloma ni sa lomani keda taumada na Kalou. 20Ke dua e kaya, “Au sa lomana na Kalou” ka cata na wekana, sa tamata lasulasu ko koya. Kevaka e sega ni lomana na wekana sa raica e matana, e na lomana rawa vakacava na Kalou, ko koya ka sa sega ni raica? 21Ia sa solia mai vei keda na i vakaro oqo ko Karisito: ko koya sa lomana na Kalou, sa dodonu me lomana tale ga na wekana.


text:
The Tower of Babel (Genesis 11: 1-9)
Vakaviti (Fijian)
Na Vale Vakaitaba Mai Pepeli
- Na vuravura taucoko sa dua ga na kenavosa ka sa dua talega na kena i vosavosa.
- Sa qai yaco, ni ra sa lako tiko mai na tokalau,era sa kunea sara e dua na buca ena vanua o Sina,ka era sa tiko sara kina.
- Era sa veivosaki vakai ira ka vaka, "Me da sabuli vatutuva mada ka kuvuya vakavinaka." Sa tuvei ira na veika me buli kina na vatutuva oqo.
- Era sa tukuna sara, "Ni lako mai, meda taramada e dua na noda koro kei na dua na valevakaitaba, na delana me tiko mai lomalagi; mekilai kina na yacada, de, eda na qai vakasesei yaniena matai vuravura taucoko."
- Sa lako sobu mai o Jiova me raica na koro keina vale vakaitaba, o koya era sa tara tiko natamata.
- Sa tukuna o Jiova, "Era sa dua ga na tamata,ka sa dua ga na nodra vosa. Raica oqo na veikaera sa tekivu mera cakava, sa sega na veika e tikotale, me na tarova na veika era sa nakita.
- "Mai, Medatou lako sobu ka vakasesea nanodra vosa, me ra kakua ni veikilai vosavosakina."
- O Jiova sa vakacemuri ira tani mai kea ki naveiyasai vuravura kece, sa mai tu vakadua na taraicake ni koro.
- Sa vakayacani na koro o ya me Pepeli, baleta,ni o Jiova sa vakasesea na nodra vosa kecega evuravura. Mai kea talega sa wasewasei ira yanikina ki vuravura taucoko.
Source: http://www.scribd.com/doc/38648459/Fijian-Bible
New Fijian Translation Bible (2008)
Ko Pepeli na Vale Cecere
- A sa duavata ga na vosa e vuravura taucoko ka sa kilai vei ira taucoko.
- A sa yaco ni ra sa lako tani mai na tu-i-cake, era mani kunea e dua na buca mai na vanua ko Saina; ka ra sa tiko kina.
- A ra sa veivosaki vakataki ira, Tou ia mada, tou cakava na vatu-buli, ka tavuna vakavinaka. A ra sa taura na vatu-buli me kena vatu, ka taura na kuluta me kena drega.
- A ra sa tukuna, Tou ia mada, tou tara e dua na noda koro, kei na dua na vale cecere me yacovi lomalagi na delana; tou cakava me rogo kina na yacada, de mani yaco me da na dui veiseyaki yani e dela i vuravura taucoko.
- Ia sa lako sobu ko Jiova me raica na koro kei na vale cecere, era tara na tamata.
- A sa tukuna ko Jiova, E dina, era sa dua vata ga na tamata, ka sa dua ga na vosa era vosataka kecega; ia sai koya ko ya na ka era sa vakatekivu ni kitaka; ia oqo, na ka kecega era nakita me ra cakava ena sega ni rawa ni tarovi.
- Tou ia mada, tou lako sobu, ka vakasesea na nodra vosa, me ra kakua kina ni veikilai vosa.
- Sa mani vakasavi ira maikea ko Jiova, ki dela i vuravura taucoko: sa cegu na nodra tara na koro.
- O koya sa vakatokai kina na yacana ko Pepeli; ni sa vakasesea maikea na vosa ni vuravura taucoko ko Jiova: a sa dui vakasavi ira maikea ko Jiova, ki dela i vuravura taucoko.
Source: http://www.nftbible.com/NFTB1/NFTB1.htm
Information about Fijian |
Fijian phrases |
Tower of Babel Fijian
Tower of Babel in Malayo-Polynesian languages
Acehnese,
Adzera,
Amarasi,
Ambrym,
Ata Manobo,
Balinese,
Bambam,
Bariai,
Batak Angkola,
Batak Simalungun,
Batak Toba,
Biatah Bidayuh,
Bikol,
Bola,
Bontoc,
Bugis,
Caribbean Javanese,
Cebuano,
Chuukese,
Dawan,
Fijian,
Futunan,
Hawaiian,
Helong,
Hiligaynon,
Hiri Motu,
Iban,
Ifugao,
Iloko,
Indonesian,
Itawis,
Ivatan,
Kadazandusun,
Kagayanen,
Kahua,
Kambera,
Kapampangan,
Keley-i,
Kinaray-a,
Kiribati,
Kosraean,
Javanese,
Luang,
Madurese,
Makassar,
Malagasy,
Malaweg,
Malay,
Māori,
Maranao,
Marshallese,
Matigsalug Manobo,
Mbula,
Misima-Paneati,
Mortlockese,
Motu,
Nali,
Ngaju,
Nias,
Niuean,
North Efate,
Nyindrou,
Paama,
Pangasinan,
Pangutaran Sama,
Pohnpeian,
Rarotongan,
Rotuman,
Sakao,
Samoan,
Saveeng Tuam,
Southern Kalinga,
Suau,
Sundanese,
Tagabawà,
Tagalog,
Tagbanwa,
Tahitian,
Timugon Murut,
Tolai,
Tongan,
Tontemboan,
Toraja-Sa'dan,
Tungag,
Tuvaluan,
Tuwali,
Ubir,
Wandamen,
Western Bukidnon,
Yabem,
Yapese
Other Tower of Babel translations
By language |
By language family


text: 1Oqo na nodrau i vola ko Paula kei Timoci na bobula i Jisu Karisito— Ki vei ira kece mai Filipai era sa nona na Kalou ka ra sa tu vata kei Karisito Jisu, kei ira na qase ni lotu kei ira na tuirara. 2Me sobuti kemuni mada ga na loloma kei na vakacegu ni Kalou ko Tamada kei na Turaga ko Jisu Karisito. 3Au sa vakavinavinaka tiko ga vua na Kalou e na veigauna kece au vakananumi kemuni kina. 4E na veigauna kece au masulaki kemuni kina, au dau masulaki kemuni kece e na marau, 5e na vuku ni nomuni a vukei au e na cakacaka ni tukutuku vinaka mai na kena i vakatekivu me yacova mai oqo. 6Au sa vakadinata ni ko koya na Kalou ka a tekivutaka na cakacaka vinaka oqo e lomamuni, e na kitaka tiko ga me yacova sara ni sa oti, e na Siga sa na lesu tale mai kina ko Jisu Karisito. 7Au sa dau nanumi kemuni tu ga, e na vu ni yaloqu e na veigauna kece ga, ka sa dodonu gona kina me vaka oqo na i vakarau ni noqu vakanananu e na vukumuni. Ni ko ni sa vakaivotavota vata kei au e na veivakalougatataki ni Kalou e na noqu tiko e vale ni veivesu kei na gauna tale ga au sega tu kina ni vesu, me'u taqomaka ka vakadeitaka na i tukutuku vinaka. 8Sa noqu i vakadinadina na Kalou ni sa vakadinadinataka na levu ni noqu gadrevi kemuni e na loloma sa vu mai vei Karisito Jisu vaka i koya. 9Au masulaka me na tubu cake tiko ga na nomuni loloma ka me maucokona vinaka kina na nomuni kila ka kei na nomuni rai, 10me rawa kina vei kemuni mo ni dau digitaka na veika e uasivi sara. Ko ni sa na qai galala kina mai na veika dukadukali kece ga ka na sega na ka mo ni beitaki kina e na Siga e na lako mai kina na Karisito. 11E na vakasinaiti tale ga kina na nomuni bula e na veika vinaka ka rawa duadua ga vei Jisu Karisito me vakatubura, me vakalagilagi ka vakacaucautaki kina na Kalou. 12Au gadreva mo ni kila na wekaqu ni veika era a yaco vei au, era a mani yaco me tete kina na i tukutuku vinaka. 13A yaco kina me ra kila kece na yadra e vale ni tui kei ira kece e ke ni'u a biu ki na vale ni veivesu baleta ni'u sa dau veiqaravi i Karisito. 14Na noqu tiko e na vale ni veivesu sa qai kaukauwa vakalevu cake ga kina na nodra yalo dina na veiwekani vua na Turaga, ka sa tubu cake vaka tale ga kina na nodra yalo doudou me ra vunautaka na i tukutuku vinaka ka sega ni rere. 15E dina ni so vei ira era vunautaki Karisito e na nodra vuvu kei na nodra via veivala, ia e so era vunau e na yalodra dina. 16Era vunau e na nodra loloma ni ra kila ni a solia vei au na Kalou na i tavi me'u taqomaka na i tukutuku vinaka. 17E so era sega ni vunautaki Karisito e na yalo dina ia e na yalo ga ni nanumi koya vaka i koya. Era nanuma me ra vakalevutaka na noqu leqa e na gauna au tiko kina e vale ni veivesu. 18Ia e sega ni dua na ka koya vei au. Au sa marau ga ni sa vunautaki kina na Karisito, veitalia ga se caka e na yalo dina se e na yalo e veivakaisini. Ia, au na marau tiko ga 19ni'u sa kila ni sa rawa me'u sereki e na vuku ni nomuni masu kei na veivuke ni Yalo i Jisu Karisito. 20Na noqu gagadre kei na vakanuinui levu sa i koya me'u kakua ni sega ni rawata na noqu i tavi, ia me'u yalo qaqa ga e na veigauna kece, vakauasivi e na gauna oqo, me rawa kina ni vakalagilagi na Karisito, e na vuku ni noqu bula taucoko, se'u bula tiko se'u mate. 21Vei au, sa i Karisito ka'u sa bula tiko kina, ia ke'u sa mate, sa na qai vinaka cake sara vakalevu vei au. 22Ia kevaka au bula tiko ga, au na cakava tale kina e vuqa na ka vinaka, au sa na sega ni kila na ka me'u digitaka. 23Au sa dreti mai na rua na yasana. Au sa gadreva vakalevu sara me'u biuta na bula oqo ka la'ki tiko vata kei Karisito, ni sa uasivi cake sara koya; 24ia e na vukumuni ga sa yaga vakalevu cake kina me'u se tei bula tiko mada ga. 25Au sa vakadinata ni na vaka kina, ka'u sa kila gona kina ni'u na bula tiko ga ka tiko vata kei kemuni me'u vukei kemuni me tubu cake tiko ga na nomuni vakabauta ka vakalevutaki tale ga na kena marau. 26Sa na qai dua tale kina koya na vuna mo ni vakavinavinaka kina vei Karisito e na vukuqu, ni'u sa na tiko vata tale kei kemuni. 27Na ka e bibi koya, ni sa dodonu na nomuni i tovo me vaka na ka e gadrevi e na i tukutuku vinaka kei Karisito. O koya gona ke mani rawa se sega ni rawa ni'u lako yani me'u raici kemuni au sa na rogoca ga ni ko ni sa tu dei tu e na dua ga na i naki ka dua ga na gagadre, koya mo ni vala vata kece kina e na vuku ni vakabauta ni tukutuku vinaka. 28Ni kakua ni rerevaki ira na nomuni meca. Ni yalo qaqa ga, ka ni sa i koya na ka oqo e na vakadinadinataka vei ira ni ra na druka, ka ni ko ni na qaqa, me vaka ni sa i koya na Kalou ka na solia vei kemuni na qaqa. 29Ni sa soli vei kemuni e na vuku i Karisito, me sega wale ga ni ko ni vakabauti koya, ia mo ni na vosota tale ga na ka rarawa e na vukuna. 30Ni ko ni sa vala tiko e na i valu vata ga ko ni a raica ni'u a vala tiko kina e liu, ka me vaka tale ga ko ni sa rogoca, au se vala tiko ga kina e na gauna oqo.


text: 1Oqo na i vola i Paula na i apositolo i Karisito Jisu e na lewa ni Kalou kei Timoci na wekada. Ki vei ira na i soqosoqo lewe ni lotu mai Korinica kei ira tale ga na tamata ni Kalou mai Akaia taucoko. 2Me nomuni na loloma kei na vakacegu mai vua na Kalou ko Tamada kei na Turaga ko Jisu Karisito. 3Me vakavinavinakataki na Kalou na Tama ni noda Turaga ko Jisu Karisito, o koya na Tama dauloloma, na Kalou sa sega ni mudu rawa na nona veivakacegui. 4Sa vakacegui keda ko koya e na noda rarawa kece ga, ka sa rawa kina vei keda me da vakacegui ira era sota kaya na veimataqali leqa kece ga, e na veivakacegui ga e da sa rawata mai vua na Kalou. 5Me vaka ga na noda vakaivotavota e na rarawa i Karisito. 6Ia kevaka keitou sa vakararawataki, sa ka mo ni vakacegui ka vakabulai kina. Kevaka keitou sa vakacegui, sa ka mo ni vakacegui kina e na nomuni vosota tale ga na veika rarawa vata ga keitou a vakararawataki kina. 7Sa tudei na neitou vakanuinui me baleti kemuni, ni keitou sa kila ni ko ni sa vakaivotavota tiko e na vakararawataki, ko ni na vakaivotavota tale ga e na neitou vakacegu. 8Ni keitou sa vinakata mo ni kila na veiwekani na veivakararawataki keitou a sota kaya mai Esia. Sa bibi ka dredre sara vei keitou ka keitou sa sega tale ni nuitaka na bula. 9E vaka sa lewai me keitou mate, me keitou kakua kina ni vakararavi ga vei keitou ia me keitou vakararavi ga vua na Kalou o koya sa vakaturi ira cake tale na mate. 10Sa i koya e a vakabulai keitou tiko ga. Keitou sa vakanuinui tu vua ni na vakabulai keitou tale, 11me vaka ko ni vukei keitou tale ga e na nomuni masu. Sa na qai lewe levu kina era vakavinavinaka vua na Kalou e na vuku ni veivakalougatataki ni Kalou vei keitou. 12Ni sa i koya oqo na ka keitou cibitaka: Sa vakadinadinataka na neitou lewa e loma na neitou i valavala e vuravura oqo ka vakauasivi vei kemuni, ni sa caka e na yalododonu kei na yalodina vua na Kalou. Ia sa sega ni rawa oqo e na vuku vakatamata, sa rawa ga e na loloma soli wale ni Kalou. 13Ni sa sega ni dua na ka tani keitou vola yani vei kemuni, ia na ka ga e rawa ni ko ni wilika ka kila. Au nuitaka ni ko ni na kila vinaka sara, 14na ka ko ni sa kila tu oqo vakatikina ga, ni na rawa mo ni cibitaki keitou me vaka na neitou na cibitaki kemuni e na Siga e na lesu tale mai kina na Turaga ko Jisu. 15E na noqu vakadinata sara na ka oqo, au a lokuca taumada kina me'u lako yani vei kemuni, me vakaruataki kina vei kemuni na veivakalougatataki. 16Ni'u a nakita me'u sikovi kemuni tale ga e na noqu lako ki Masitonia, kei na noqu lesu tale mai kina ka mo ni na qai vukei au me'u lako sara yani ki Jutia. 17Au a lomaloma rua li e na noqu vakotora na noqu i loku? Se au a vakotora na noqu i loku me vaka e dua na tamata vakavuravura, sa rawarawa vua me kaya, “Io, io” ka “Sega, sega” e na duavata tiko ga na gauna? 18Me vaka ga na nona yalodina na Kalou sa sega kina ni “Io”, ka “Sega”, na neitou vosa vei kemuni. 19Ni sa sega ni “Io”, se “Sega” ko Jisu Karisito na Luve ni Kalou o koya keitou sa vunautaka vei kemuni o i keitou ko Sailasa, Timoci vata kei au. Sa i koya na nona “Io” na Kalou, 20ki na nona veivosa ni yalayala kece ga. Sa i koya oqo e da sa kaya kina na Emeni e na vukuna me vakalagilagia na Kalou. 21Ni sa i koya ga na Kalou sa vakataudeitaki keitou vata kei kemuni vei Karisito ka sa lesi keda. 22Sa i koya tale ga na Kalou sa vakatakilakilataki keda me da nona, ka solia mai na Yalona ki na lomada me i vakadei ni veika kece e na solia vei keda. 23Ia au sa kaciva na Kalou me noqu i vakadinadina, oya ni'u a lomani kemuni wale ga, au sega ni lako yani kina ki Korinica. 24Ni kua ni nanuma ni keitou sa vialewa tiko ga yani na nomuni vakabauta, ka ni ko ni sa tudei tu e na nomuni vakabauta. Ia keitou via veivuke ga vei kemuni e na ka mo ni reki kina.


text: 1I Ceofilo, e na i matai ni vola, au a sa vola kina na veika kece ga e a vakatekivu cakava ka vakatavuvulitaka ko Jisu, 2me yacova na siga ka a kau cake kina, ni sa tauca oti e na Yalo Tabu na nona i vakaro vei iratou na i apositolo ka a digitaka ko koya. 3E a vakaraitaki koya tale ga vei iratou ni sa bula tale tiko ka ni sa oti na nona mate. E a kitaka koya ko koya e na vuqa na kena i vakadinadina; ka ni a dau rairai voli vei iratou e na vasagavulu na siga, ka tukuna na veika ni Matanitu ni Kalou. 4Ia ni ratou sa soqoni vata, sa qai vakarota vei iratou ko koya, “Dou kakua ni biuti Jerusalemi, ia dou waraka tiko mada ga na ka e a yalataka ko Tamaqu, me vaka au a sa tukuna oti vei kemudou. 5E a dau veipapitaisotaki e na wai ko Joni; ia ni oti ga ʻqo e vica na siga dou sa na qai papitaisotaki e na Yalo Tabu.” 6Ia ni ratou sa soqoni vata yani, e ratou sa tarogi Jisu, ka kaya, “Turaga, ko ni na vakayacora me dua tale na matanitu ko Isireli e na gauna oqo se sega?” 7Sa qai kaya vei iratou ko koya, “E sega ni nomudou i tavi mo dou la'ki kila na kena gauna se kena vula, ni sa lesia tu koya ko Tamaqu e na nona lewa ga vaka i koya. 8Ia dou na curumi e na kaukauwa e na gauna sa na sobuti kemudou kina na Yalo Tabu. Dou na qai dau tukuni au e Jerusalemi, kei Jutia taucoko, kei Samaria, ka yacova yani na i yalayala kei vuravura.” 9Ni sa tukuna oti na veika koya ko koya, sa qai kau cake sara ki lomalagi, ni ratou se vakaraici koya tu ga yani. Sa qai lako mai e dua na o ka tabonaki koya mai na matadratou. 10Ia ni ratou se vakararai matua tiko ga vaka koya ki lomalagi e na gauna sa lako cake tiko kina ko koya, e ratou qai kidacala e rau sa tu e yasadratou e lewe rua na tamata vakaisulu vulavula. 11E rau sa qai kaya, “Oi kemudou na kai Kalili, a cava ko dou sa tu ka vakararai kina ki lomalagi? Ko Jisu ka sa kau cake oqo ki lomalagi, e na lako tale mai e na sala vata ga dou sa raica sa lako kina ki lomalagi.” 12E ratou sa mani lesu tale na i apositolo ki Jerusalemi mai na ulunivanua sa vakayacani ki na Veiolive. E voleka ki Jerusalemi na ulunivanua koya, ka rauta ga e dua na kilomita na kena yawa. 13Ni ratou sa yaco yani, e ratou sa cabe sara ki na i taba loma ni vale e cake ka ratou dau tiko kina: koya ko Pita kei Joni kei Jemesa kei Adriu, ko Filipi kei Tomasi, ko Pacolomiu kei Maciu, ko Jemesa na luve i Alifio, kei Saimoni na Gumatua, kei Jutasa na luve i Jemesa. 14Ko iratou oqo e ratou sa ia tiko ga e na loma vata na masumasu, vata kei iratou tale ga na yalewa, kei Meri na tina i Jisu, kei iratou na tacina. 15Ni oti e vica na siga, sa qai vakayacori e dua na nodra soqoni na vakabauta ka rauta e dua na drau ruasagavulu, na kedra lewe levu. Sa qai tu cake e na kedra maliwa ko Pita ka kaya, 16“O i kemuni na veiwekani, sa dodonu me vakayacori sara na ka e kaya na i Vola Tabu, na ka a vosataka e liu na Yalo Tabu, e na gusu i Tevita ka baleti Jutasa o koya ka a la'ki vakatakilai Jisu vei ira ka a vesuki koya. 17Ko Jutasa e a dua tale ga vei keda, ka a digitaki me vakaitavi tale ga e na noda cakacaka” 18(E a volia ko Jutasa e dua na tiki ni qele e na i lavo, ka i sau ni nona cakacaka ca. E a qai lutu ko koya e na qele koya ka mani mate sara kina. A kacabote na boto ni ketena, ka lutu kece mai ki tuba na nona gacagaca. 19A rogo na ka oqo vei ira kece ga era tiko e Jerusalemi, ka mani vakatokai kina na vanua koya e na nodra vosa, me ko Akeletama, na kena i balebale, “Na Vanua ni Dra.” ) 20“Ni sa volai tu e na i Vola ni Same, ʻMe lala didi sara na nona vale, ka me kakua ni dua e tawana.ʼ Sa volai tale tu ga, ʻMe dua tani tale e taura na nona i tutu.ʼ 21“O koya gona sa dodonu kina me lesi mada e dua vei ira ka ra dau sala vata tiko kei kedatou na i apositolo e na gauna taucoko ka tiko kina kei keda na Turaga ko Jisu, 22me vakatekivu mai na veipapitaisotaki i Joni, ka yacova na siga ka a kau cake tani kina mai na keda maliwa, me lesi me i vakadinadina vata kei kedatou e na nona tucake tale mai na mate na Turaga” 23E ra sa qai vakatura mai e lewe rua: ko Josefa e vakatokai ko Parisapa, ka yacana tale ga ko Jusitu, ka kena i karua ko Mataiasi. 24E ratou sa qai masu ka kaya, “O i kemuni na Turaga, kemuni ko ni sa kila na yalo ni tamata kece ga, mo ni vakatakila mada mai se ko cei vei rau oqo ko ni sa digitaka, 25me taura na i tutu vaka i apositolo ka sa sivo mai kina ko Jutasa me lako ki na vanua e dodonu me lako kina.” 26E ratou sa qai vakawirimadigitaki rau ka sa mani golevi Mataiasi na madigi; ka sa mani wili ko koya me i apositolo vata kei iratou na le tinikadua.


text:
Na ivakatagedegede cecere ni tara valetabu e vakayagataki ena Lotu oqo e dua na kena mataqali ka sa ivakatakarakara ni ivakarau e dodonu me da bulataka kina na noda bula.
Niu sarava tiko na Valetabu na Brigham City Utah ena dua na gauna lekaleka sa oti oqo, au nanuma lesu e dua na ka au a sotava niu qarava voli na itavi vakakodineita ni kena dolavi raraba, vakatabui tale, kei na kena marautaki ena ivalavala vakavanua na Valetabu vakairogorogo mai Laie Hawaii.
Ni vo e vica na vula me vakacavari na cakacaka vakaitamera ni kena vakavinakataki, au a sureti me keitou dikeva wavoki na valetabu vata kei na Dairekita Liu ni Tabacakacaka ni Valetabu, o Elder William R. Walker, kei ira na nona ilawalawa mai na Tabacakacaka ni Valetabu. Me kuria, eratou a tiko talega eso na lewe ni kabani ka nona na konitaraki raraba. Na inaki ni vakadidike oqo, dua, me dikevi na toso kei na vinaka ni cakacaka sa vakayacori. Ena gauna ni vakadidike oqori, e rauta ni 85 na pasede ni cakacaka sa vakacavari.
Ni keimami toso tiko e loma ni valetabu, au vakarorogo ka saravi Elder Walker tiko kei ira na nona ilawalawa ena nodra dikeva na cakacaka ka veivosaki kei na itaukei ni konitaraki. Ena so na gauna au raica e dua na tamata ni na yamoca na lalaga e ligana ni keimami toso mai na dua na rumu ki na dua tale. Ena vica na gauna ni oti na nona cakava vakaoqori, ena masia vata na nona iqaqalo ka qai torova yani na itaukei ni konitaraki ka kaya, “Au vakila na corocorowa ni lalaga oqo. E sega ni ivakatagedegede ni valetabu na corocorowa. Ena vinakati me sanipepa ka vakayagovinakataki na lalaga oqo.” E vola toka ena yalo vakarorogo na itaukei ni konitaraki na vakadidike kece oqo.
Ni keimami vakanamata yani ki na dua na tiki ni valetabu ka na vica walega na mata e raica, a tarovi keimami na turaga vata ga oqo ka dusi keimami ki na dua na katubaleka vou, caka ena iloilo vakauma rairai totoka. Na katubaleka oqo e rauta ni rua na fiti (0.6 na mita) na kena raba ka ono na fiti (1.8 na mita) na kena balavu ka toka kina e dua na ibulibuli levu na yasana ka caka ena iloilo duiroka. A dusia e dua na sikuea lailai rauta ni rua na idi (5 na setimita) ka caka ena iloilo duiroka ka tiki ni dua na ibulibuli rawarawa ka kaya, “E veve tu na sikuea qo.” Au raica yani na sikuea, ka vaka vei au ni sa donu vinaka tu na kena ibiubiu. Ia ni qai laurai vakavinaka ka vakarautaki ena dua na ivakarau, au qai kila ni cala tiko ka ni vakatatiki tu na sikuea lailai oqo rauta ni dua na ikawalu ni idi (3 na milimita). A mani dusimaki na itaukei ni konitaraki ni gadrevi me na sosomitaki na katubaleka oqo baleta ni sega tu ni veidonui kei na ivakatagedegede ni valetabu.
Au vakadinata niu a kurabui ena kena gadrevi me vakaisosomitaki e dua taucoko na katubaleka baleta na cala somidi ka voleka ni sega ni laurai vaka koya. E dina sara, ni rawa ni tawakilai se kunei na katubaleka baleta na vanua vuni e tu kina ena loma ni valetabu.
Niu draiva lesu yani ki vale mai na valetabu ena siga ko ya, au vakananuma lesu na veika au a vulica rawa kau sota kaya–se kena dodonu beka, na veika au nanuma niu a vulica. A sega ni matata vakavinaka sara ena noqu vakasama na veika au a sotava ena vakadidike e liu me yacova ni sa oti e vica vata na macawa ena noqu a sureti meu laki sarava na valetabu ka se qai tara oti toka ga oqo.
Niu curuma yani na Valetabu e Laie Hawaii ena taucoko ni kena vakavoutaki, au vakadrukai ena kena totoka kei na vakasakiti ni kena icakacaka. E rawa ni o ni vakila na noqu nanamaki niu yacova yani na lalaga “corocorowa” kei na katubaleka “cala.” E a sanipepa ka vakayagovinakataka tale beka na lalaga na itaukei ni konitaraki? A vakaisosomitaki dina beka na katubaleka? Niu yacova yani na lalaga corocorowa, au kurabuitaka niu raica na pepa ni lalaga totoka era sa kabi tu kina. Na imatai ga ni ka e votu mai noqu vakasama, “Oi qo bagi na ivakarau e walia kina na itaukei ni konitaraki na corocorowa—e ubia.” Ia e sega, au qai kila ni sa dau kena ivakarau ga me kabi na pepa ni lalaga ena veilalaga oqo. Au taroga se cava soti e leqataki kina na corocorowa lalai voleka ni sega ni laurai, kevaka me dau qai ubi tale ena pepa ni lalaga. Oti au qai goleva yani ena yalo nanamaki na vanua a toka kina na katubaleka cala ka kurabuitaka niu raica e dua na vunikau totoka tei ena vokete ka tara tu na siligi ni dabe sara toka ga ena mata ni katubaleka. Baci votu tale mai noqu vakasama, “Oi qo bagi, na nona iwali ni sikuea veve o la na itaukei ni konitaraki—e vunia.” Niu toro voleka yani, au biliga tani na draunikau ka dredre kubukubu niu raica ni sa vakaisosomitaki dina na katubaleka. Na sikuea lailai ka a vakatatiki tu e liu sa tu oqo vakamatau ka tu donu ena loma ni ibulibuli. Au qai kila ni sa dau kena ivakarau ena tuvatuvalaki e loma ni vale me dau biu e dua na vunikau ena mata ni katubaleka.
Na cava me vakalevu cakacaka se vakaisosomitaki kina e dua na lalaga ka corocorowa vakalalai kei na katubaleka e veve ga vakalailai ka ni vica walega na liga se mata ni tamata ena kila? Na cava e gadrevi kina vua e dua na itaukei ni konitaraki me sotava na ivakatagedegede cecere vaka oya?
Au a kunea na isau ni noqu vakatataro niu curu mai tuba ena vakasama titobu ka dagava cake na tautuba ni vale ka raica na malanivosa oqo: “Sa Tabu Vua na Turaga, na Vale ni Turaga.”
Na veivaletabu ni Lotu oqo era sa ivakadei ni malanivosa oqori. Na veivale vakatabui oqo era sa tara meda vakayagataka, kei na loma ni kedra lalaga sa dau vakayacori kina na veicakacaka vakalotu tabu ni veivakabulai. Ia me kakua ni lomalomaruataki se o cei dina e nona na vale. Ena kena gadrevi na itaratara dodonu me vaka na kena ivakarau me yaco sara ki na kena matailalai, eda sega walega ni vakaraitaka kina na noda lomana ka doka na Turaga o Jisu Karisito, ia eda sa vakatakila talega kina vei ira kece era vakadidike tu ni da rokova ka dau sokalou Vua na kena itaukei.
Ena ivakatakila a soli vua na Parofita o Josefa Simici me tara na valetabu mai Nauvoo, a dusimaka kina na Turaga:
“Dou lako mai, dou kauta mai na nomudou koula, na nomudou siliva, na nomudou vatu talei kei na nomudou iyau kecega; ia me ra lako talega mai ko ira na kenadau, … dou kauta mai … na kau talei kecega e vuravura;
“… Io mo dou tara kina e dua na noqu vale, raica ena mai tiko kina ko Koya sa Cecere Sara.”1
Oqo e muria e dua na ivakarau a tauyavutaka na Tui o Solomoni ena Veiyalayalati Makawa ena nona tara e dua na valetabu me nona na Turaga ka vakayagataki kina na veiyaya vinaka duadua kei ira na kena liga maqosa sara.2 Nikua eda sa vakatotomuria tiko na ivakarau oqori, vata kei na veisau e veiganiti kaya, ni da tara na veivaletabu ni Lotu.
Au vulica ni dina ga ni na sega beka ni raica se vakila na mata se liga vakayago e dua na cala, ia, e kila tiko na Turaga na ivakatagedegede ni noda sasaga, vakakina kevaka eda sa vakayacora na noda maqosa taucoko eda rawata. Sa vakatalega kina ena noda dui sasaga yadua me da bulataka e dua na bula ka veiganiti kei na veivakalougatataki ni valetabu. A veivakasalataki kina na Turaga:
“Raica kevaka era sa tara e dua na noqu vale ena yaca ni Turaga ko ira na noqu tamata, ka ra sega ni vakatara me curu kina e dua na ka tawasavasava me vakadukadukalitaka, ena tiko kina na noqu iserau;
“Io, au na tiko talega kina koi au, raica au na curu ka tiko kina; ia ko ira na yalosavasava era sa curu kina era na raica na Kalou.
“Ia kevaka sa vakadukadukalitaki na noqu vale, au na sega ni tiko kina ka sega talega ni tiko kina na noqu iserau; raica au na sega vakaidina ni tiko ena vale tawasavasava.”3
Me vakataki koya na itaukei ni konitaraki, ni da vakila na veika eso ena noda bula ni sa sega ni duavata kei na ivakavuvuli ni Turaga, ena gauna e lailai kina na noda sasaga mai na kena eda rawa ni uasivita, sa dodonu me da vuki totolo ka vakadodonutaka na veika e cala tiko, ni da kila vinaka ni na sega ni rawa ni da vunitaka na noda ivalavala ca mai vua na Turaga. E dodonu me da nanuma tiko ni “kevaka eda ubia na noda ivalavala ca, … sa na tasogo ko lomalagi; [ka] sa rarawa na Yalo ni Turaga.”4
Au sa vulica talega na ivakatagedegede cecere ni tara valetabu e vakayagataki ena Lotu oqo sa dua na mataqali ka sa ivakatakarakara ni ivakarau e dodonu me da bulataka kina na noda bula. E rawa ni da vakayagataka yadua na ivakavuvuli ni iApositolo o Paula ka a soli ki na Lotu taumada ena nona kaya:
“Dou sa sega beka ni kila ni dou sa vale ni Kalou, ka sa tiko vei kemudou na Yalo ni Kalou?
“Kevaka e dua na tamata sa vakarusa na vale ni Kalou, ena vakarusai koya na Kalou; ni sa savasava na vale ni Kalou, ia sai kemudou oqo.”5
Eda a caka o keda ena iyaya uasivi duadua, ka da sa vua ni cakacaka mana vakamatai vakalou. Ia, ni da lako sivita na yabaki ni vakataulewa ka kalawa yani ki na bucanivalu ni ivalavala ca kei na veitemaki, na noda valetabu sa na gadreva na veisau eso me vakavinakataki kina. E tu beka e lomada eso na lalaga corocorowa ka gadrevi me vakayagovinakataki se katubaleka ni yaloda ka gadrevi me sosomitaki me rawa kina ni da tu ena veivanua tabu. Eda vakavinavinaka, ni ivakatagedegede ni valetabu e gadrevi me da rawata e sega ni o koya me da vinaka sara, e dina ga ni da segata tiko, ia me kena dodonu ena noda muria tiko na ivakaro ka cakava na kena vinaka taucoko eda rawata ka me da bula vakatisaipeli i Jisu Karisito. Sa noqu masu ni da na segata me da bulataka e dua na bula ka veiganiti kaya na veivakalougatataki ni valetabu ena noda cakava sara na kena maqosa, vakavinakataka na noda malumalumu ka vaqeyavutaka na veicala kei na duidui eso ka me rawa ni tiko ga kina e lomada na Yalo ni Kalou. Ena yaca i Jisu Karisito, emeni.
Show References
-
-
2. Raica na 1 Tui 6–7.
-
-
-
5. 1 Korinica 3:16–17; raica talega tikina e 19 .


text:
Na Lotu Dina nei Jisu
Na lotu dina nei Jisu Karisito e tauyavutaki mai Beijin, Jaina ena tinikaciwa tinikavitu (1917). Ena gauna oqo e rauta ni dua veimama (1.5) kina rua veimama (2.5) na milioni na lewena ena vasagavula ka limana matanitu ka wiliki kina na va nai wasewase ni vanua lelevu e na vuravura. Na lotu oqo e kilai ni tekivu ena vakabauta vaka Penitiko ni Lotu Vakarisito ka yaco mai ena i tekitekivu ni ruasagavulu na senituri. Na vakabauta ni lotu e yavutaki ena vakabauta ni dua ga na Kalou ka yacana o Jisu. E tauyavutaki na lotu oqo mai Viti ena tinikaciwa ciwasagavulu ka va (1994). Nai naki taumada ni soqosoqo lotu oqo me vunautaki nai tukutuku vinaka ena vuravira taucoko ni bera ni lesu vakarua mai na turaga o Jisu Karisito.
Oqo na tini (10) ni yavu ni vakabauta kei nai vakavuvuli ni lotu:
- Yalo Tabu
- Papitaiso ena Wai: Na veipapitaisotaki ena wai e sakaramede ni kena bokoci na i valavala ca. Na veipapitaisotaki e vakayacori mai nai vurevure ni wai ni noda vanua me vaka na uciwai, waitui kei na wai vure e na loma ni vanua. O dau ni veipapitaisotaki sa vakayacori oti vua na papitaiso ena wai ka sala vata kei na nona sa ciqoma na yalo tabu e na nona sa vakayacora oti nai tavi oqo ena yaca i Jisu Karisito. O koya e sa na vakayacori vua na veipapitaisotaki me na vakadromuci kece i loma ni wai na yagona e na gauna e cuva sobu tu kina ki ra.
- Veivuiyava
- Vakayakavi ni Turaga
- Siga ni vakacecegu
- Jisu Karisito
- Vola tabu
- Veivakabulai vakayalo: Na bula e soli mai e na loloma ni Kalou e na vuku ni vakabauta, na tamata vakabauta e dodonu me vakararavi ki na yalotabu me rawa ni toso kina bula savasava me vakarokorokotaka na Kalou ka lomana na wekana.
- Na Lotu
- Veilewai levu ena i vakataotioti
Template:Apostolic Church Template:Chinese Independent Churches


text: 1Kemuni na veiwekani, au sa gadreva mai na vu ni yaloqu taucoko ka masulaka vua na Kalou me ra vakabulai kece na kai noqu. 2Au sa rawa ni vakadinadinataka ni ra sa dau gumatua dina sara e na nodra qarava na Kalou, ia e sega ga ni maucokona vinaka sara na nodra kila me dodonu kina na nodra veiqaravi. 3Era se sega ni kila na sala e vakadonui ira kina na tamata na Kalou, ia era sa dau qara ga na nodra sala vaka i ira; ka ra sa mani sega kina ni vakamuria na sala sa dau veivakadonui kina na Kalou. 4Ka ni sa mai vakaotia na cakacaka ni Lawa ko Karisito; a sa yaco kina me ra vakadonui mai vua na Kalou ko ira kece ga era sa vakabauta. 5Sa i koya oqo na ka e a vola ko Mosese me baleta na nona veivakadonui na Kalou e na noda muria na Lawa: “Na tamata e vakayacora na ka e vakarota na Lawa e na bula kina.” 6Ia sa i koya oqo na ka e kainaki me baleta na noda vakadonui mai vua na Kalou e na vuku ni vakabauta: “Kakua ni kaya e lomamu, Ko cei e na lako cake ki lomalagi?” (Koya me la'ki kauti Karisito sobu mai.) 7“Kakua tale ga ni kaya, Ko cei e na lako sobu ki bulu?” (Koya me la'ki kauti Karisito cake tale mai na mate.) 8Sa i koya oqo na ka e kaya, “Sa tu volekati iko na vosa ni Kalou, sa tu sara ga e na gusumu kei na lomamu” -ia sa i koya ko ya na i tukutuku ni vakabauta keitou sa vunautaka. 9Kevaka ko na vakatusa e gusumu, ni sa Turaga ko Jisu, ka vakabauta e vu ni yalomu ni sa vakaturi koya cake tale mai na mate na Kalou, ko na vakabulai. 10Ni sa wilika na Kalou me dodonu na tamata e na vuku ni vakabauta ni yalona, ka sa vakabulai ko koya e na vuku ni vakatutusa ni gusuna. 11Ni sa kaya na i Vola Tabu, “Ko koya sa vakabauti koya e na sega ni vakamaduataki.” 12Oqo e da sa okati kece kina na tamata, ka ni sega na kedra duidui na Jiu kei ira na kai matanitu tani. Sa dua ga na noda Turaga na tamata kece ga ka sa vakalougatataki ira vakalevu era sa masu vua. 13Me vaka sa kaya na i Vola Tabu, “Ko ira yadua era masuta na yaca ni Turaga era na vakabulai.” 14Ia e na rawa vakacava me ra masu vua kevaka era sega ni vakabauta? Era na vakabauta rawa vakacava ke ra sa bera ni rogoca na i tukutuku? Era na rogoca rawa vakacava ke sega ni dua e la'ki vunautaka vei ira? 15Ka na la'ki vunautaka rawa vakacava vei ira na i tukutuku e dua na tamata ke sega ni talai? Ia me vaka e kaya na i Vola Tabu, “Sa lagilagi dina na nodra yaco mai ko ira era kauta mai na i Tukutuku Vinaka!” 16Ia era a sega ni ciqoma kece na i Tukutuku Vinaka; ka ni a kaya kina vaka i koya ko Aisea, “Kemuni na Turaga, ko cei e vakabauta na neitou i tukutuku?” 17Eda sa qai kila gona eke ni sa yaco na vakabauta e na vuku ni kena rogoci na i tukutuku, ka sa yaco mai na i tukutuku e na kena vunautaki na Karisito. 18Ia au taroga mada; e dina beka li ni ra a sega ni rogoca na i tukutuku? Sega, e sega ni dina, ka ni ra a sa rogoca ko ira me vaka ni a kaya na i Vola Tabu, “Na rorogo ni domodra sa yaco yani ki na veiyasa i vuravura kece ga; sa yaco na nodra vosa ki na i yalayala kei vuravura” 19Au sa qai taroga tale: Era a sega beka ni kila na Isireli? A i matai ni tamata me sauma na taro ko Mosese, ni a kaya e na vuku ni Turaga, “Au na vakavuna mo ni vuvutaka e dua na matatamata era sega ni dua na matanitu. Au na vakacudrui kemuni e na vukuna e dua na matanitu lialia.” 20Ia ko Aisea e a doudou cake sara e nona kaya e na vuku ni Turaga, “Era sa kunei au ko ira era a sega ni vakasaqarai au tiko, au sa rairai vei ira era a sega ni vaka tarogi au tiko.” 21Ia me baleti Isireli, e a kaya, “au sa dodoka tu na ligaqu ruarua e na siga taucoko ki na dua na matatamata dau talaidredre ka yalo kaukauwa.”


text: Le groupe fidjien: Setefano Somoca, Deacon Manu, Ratu Penijamini Makutu, Manasa Saulo, Seremaia Naureure, Viliame Veikoso, Tuapati Talemaitoga, Leone Nakarawa, Apisai Naikatini, Sokonaia Kalou, Apisalome Ratuniyarawa, Iliesa Ratuva, Malakai Volau, Malakai Ravulo, Jone Qovu, Jovili Domolailai, Nemani Nagusa, Nikola Matawalu, Nemia Kenatale, Metuisela Talebula, Jonetani Ralulu, Josh Matavesi, Kelemedi Bola, Vereniki Goneva, Josaia Lotawa, Ravai Fatiaki, Samu Wara, Watisoni Votu, Waisea Nayacalevu, Simeli Koniferedi.


text:
Na ka lelevu ena yaco ka vakamamadataki na icolacola ni lewe levu era “vakaitavi ena cakacaka vinaka.”
Elder Perry, au vakila ni o iko o rairai yabaki 90 gone duadua ena loma ni Lotu raraba. O ni raica na nona a tacavu mai na nona idabedabe.
Kemuni na taciqu kei na ganequ lomani, niu dau kania e dua na tomata dreu vinaka sara se dua na pea dreu mai vuna, dau lesu noqu vakasama ki na 60 na yabaki sa oti ena gauna se dua tu kina na loga ni vua ni pea nei tamaqu mai Holladay, e Utah. E dau vakaburenioni me dau vakatubura na loga ni pea, ka me qai vuataka na pea lelevu ka kamikamica.
Dau lomana vakalevu o tamaqu na burenioni ka dau qoroya nodra dau veivukayaki na oni, rauta ni udolu na kedra iwiliwili ka ra cakacaka vata me rawa ni qai maroroi na veika era yauta mai ena se ni pea ka mai biu vata me rawa kina na de ni oni kamikamica—e dua na isolisoli kakana totoka vakalou. Era kaya na daudidigo ena ka e baleta na kakana ni oqo e dua na kakana ka tiko kece kina na veika me vaka na—enzymes, vitamins, minerals, kei na wai—ka dau gadrevi me soli bula ki na yago.
Dau vinakata o tamaqu me vakaitavitaki au ena kena qaravi na burenioni, ia au dau marau sara niu vakatarai koya me raici ira na nona oni. Ia, mai na gauna oya, au sa vulica e levu na ka me baleta na kena vakacokotaki vakamatau na burenioni—rauta ni 60,000 na kedra iwiliwili na oni.
Era na kumuni vata na oni ka qai vakasoqona vata na wai ni senikau ka qai wakia vata me wai kamica, ka qai buli kina na de ni oni. Oya na veika totoka e curuma tu na ituvaki ni nodra buli mai vua na Dauveibuli. Ni cakacakataki, ena laurai, mai na dua na paudi bibi (0.45 kg) na de ni oni, e dodonu mera sa lesuva mai na 20,000 ki na 60,000 na oni e sivia na milioni na senikau era vukaca ka tautauvata ni wavokiti vuravura vakarua. Ena nona bula lekaleka ni vica na macawa ki na va na vula, e dua ga na oni ena rawa ni kumuna e dua na ikatinikarua ni sepuni ni ti na de-ni-oni.
Dina ga ni vakawaleni tu ga na veika oqo, ia ni vakatauvatani kei na isoqoni ni ka e qai yaco, na dua na ikatinikarua ni sepuni ni ti ni de-ni-oni sa bau ka bibi sara ga ki na bula ni dua na oni. Era na dau vakararavi vua e dua tale na oni. Na cakacaka ena tara-bi vei ira e vica ga na oni me ra cakava, sa na mamada sara baleta nodra veivuke kece kina na oni taucoko.
Sa vaka me ivakatakarakara bibi tu ena itukutuku ni Lotu na burenioni. Eda vulica ena iVola iMomani ni o ira na Jereti era kauta voli na burenioni (raica na Ica 2:3) ena nodra soko ki Amerika ena udolu na yabaki sa oti. E a digitaka o Brigham Young na burenioni me ivakatakarakara ni nodra vakauqeti na painia, mera duavata ena cakacakataki ni vanua dravuisiga liwalala ka wavolita na Great Salt Lake ki na vanua bulabula sa tu vei keda nikua. Sa mai noda na kalougata ena nodra duavata ka cakacaka vata ena sasaga yaga.
Na ivakatakarakara ni burenioni ena laurai ena loma kei na taudaku ni levu sara na valetabu. Na tevali au tucake tu yani kina oqo, e a caka mai na dua na vu ni walnut ka a dau tubu tu ena loma ni bai nei Peresitedi Gordon B. Hinckley ka sa ceuti sara tu kina vakamatau na ivakatakarakara ni burenioni.
Na veivakatakarakara oqo e vakaraitaka tiko e dua na ka dina, na ka lelevu ena yaco ka vakamamadataki na icolacola ni lewe levu era “vakaitavi ena cakacaka vinaka” (V&V 58:27). Vakasamataka mada na ka e rawa ni ra cakava e milioni na Yalododonu Edaidai, kevaka mera vakaitavi kece me vaka na oni lalai ena nodra vakanamata, ka yalodina ki na ivakatavuvuli ni Turaga o Jisu Karisito.
A vakavulica na iVakabula ni imatai ka vunau levu duadua oya:
“Mo lomani Jiova na nomu Kalou ena lomamu taucoko, ena yalomu taucoko, kei na nomu nanuma kecega. …
“Kei na kena ikarua sa tautauvata kaya, mo lomana na kainomu me vaka ko lomani iko.
“Sa vu ni vunau taucoko kei ira na parofita na ivunau e rua oqo” (Maciu 22:37, 39–40).
E rawarawa sara na nona vosa na iVakabula, ia na kena ibalebale sa bau veilauti ka titobu sara ga. Meda sa lomana na Kalou ka lomani ira ka vukei ira na kainoda me vakataki keda. Vakasamataka mada na vinaka e rawa ni da cakava e vuravura kevaka meda duavata ka cakacaka vata ena noda vakamuria na ivakavuvuli i Karisito, ka dinata na itavi ni vukei ira na kainoda—ira noda matavuvale, noda itokani, ira na noda neiba, kei ira na lewenivanua.
E tukuna na iVola i Jemesa, ni veiqaravi sa ivakamacala matata ni Lotu dina (raica na Jemesa 1:27).
Eda wilika na veiqaravi era sa vakayacora tiko na lewe ni Lotu ena veiyasai vuravura vakauasivi na veivuke raraba ena gauna ni leqa tubukoso—na kama, waluvu, cagilaba, covulaca. Na mataqali veivuke ena gauna ni leqa tubukoso vakaoqo me na tomani tikoga me rawa ni da veivuketaka tiko kina na icolacola ni veiqaravi vei ira na vakaleqai. Ia, ena vakacava na bula ena veisiga? Na cava ena yaco ki na veivuke lalai, eda dau vakayacora tu baleta ni tiko vei keda na loloma va-Karisito baleti ira na tani? Ena taura toka e dua na gauna me na qai vakilai kina vei ira na luvena na Tamada Vakalomalagi, ena kena vakatetei yani na Nona loloma vei ira eda veivuke tiko kina. Ena gadreva na vuravura bula leqaleqa oqo na mataqali loloma va-Karisito vaka oqo, ka na gadreva tikoga ena veiyabaki sa tu e matada.
Na veimataqali veivuke vakaoqo e dau sega soti ni vakawai, ia ni sa dau vakasoqoni vata sa vaka na dua na ikatinikarua ni sepuni ni ti na oni ka dau solia e duabulu na oni ki na burenioni. E tiko na kaukauwa ena noda dau lomana na Kalou kei ira na luvena, ni gauna e dau vakavatukana kina na loloma vaka oya vei ira e milioni na luvena lewe ni Lotu, ena vakamikamicataka na bula e vuravura ka muria mai na vakamikamicataki ena deni oni ni vakabauta, vakanuinui kei na loloma.
Na cava meda cakava me vakataki ira na oni daucakacaka ka me na rawa ni da na taukena na mataqali imoimoi vaka oya? E levu sara vei keda eda sa yalodina tu ki na Lotu ena Sigatabu. Sa vakavinavinakataki na tikina oya. Ia, na yaloda kei na noda vakasama sa vakaogai tu ga ena veika yaga me dau qaravi ena loma ni macawa? Eda sa vakamumuri voli ga se eda sa veisau dina sara ga ki na kosipeli i Jisu Karisito? Meda na taura vakacava na sore ni vakabauta sa bucini ena noda vakasama ka laki tea vakatitobu ena kena qele malumu ni yaloda? Meda na cakava vakacava na veisau levu ni yalo ka tukuna o Alama ni na vakavuna na marau kei na vakacegu? (raica na Alama 5:12–21).
Nanuma ni oni e tiko kina na veika kece e gadrevi meda na bula tiko kina. Na ivakavuvuli kei na kosipeli i Jisu Karisito sa ikoya walega na sala eda na rawata kina na bula tawamudu. Na gauna e sa na tiko sara kina e cake na itagede ni noda ivakadinadina me ulabaleta na veika sa tu ena noda vakasama ka kadre ena vuniyaloda, sa da na qai uqeti meda dauveilomani ka veiqaravi me vaka na iVakabula. O koya walega oya na sala eda na qai rawa ni veisau kina meda tisaipeli i Karisito, ni da sa vakaukauwataki ena Yalotabu meda na vukei ira na wekada.
Ni sa na sega ni malele na yaloda ki na veika vakavuravura, eda na sega ni vinakata me da dokai mai vei ira na tamata se vakadonui keda ga vakaikeda (raica na V&V 121:35–37). Ia, eda na taura na veika va-Karisito ka a vakavulica ko Jisu:
- •
Eda sa na yalomalua ka yalomalumalumu ka vosota vakadede (raica na V&V 121:41).
- •
Eda sa na dauloloma, ka sega ni veivakaisini se lawaki (raica na V&V 121:42).
- •
Me uasivi sara nomu loloma vei ira na tamata kecega (raica na V&V 121:45).
- •
Me savasava tikoga na noda vakanananu (raica na V&V 121:45).
- •
Keimami sa biuta tani na gagadre ca (raica na Mosaia 5:2).
- •
Ena noda itokani tu ga na Yalo Tabu, kei na ivakavuvuli ni matabete ena vakalougatataki keda me vaka na tegu sa lutu mai lagi (raica na V&V 121:45–46).
Oqo, kemuni na taciqu kei na ganequ, au sega ni vakauqeta tiko na lotu vakaiukuuku se vakairogorogo. Kena veibasai sara! Au tukuna tikoga meda kalawa yani mai na taucoko ni noda veisau ki na kosipeli i Karisito ena noda vakamuria sara ga na kena ivakavuvuli ena yaloda kei na lomada, ni da na vakamuria sara ga ena yalodina—kei na yalododonu—na ka eda tukuna ni da vakabauta.
Na yalodina oqo ena vakarawarawataka na noda bula ka na vakalevutaka na noda rawa ni kila na ka ena gadreva na Yalotabu kei na ka era na vinakata na tani. Ena kauta mai na marau ki na noda bula kei na vakacegu ki yaloda—na mataqali marau kei na vakacegu ka dau yacovi keda ni da sa veivutunitaka na noda ivalavala ca ka muria na iVakabula kei na Nona ivakaro.
Meda na veisau vakacava? Meda na bulataka vakacava na noda lomani Karisito e yaloda? Dua ga na ka rawarawa sara meda na cakava ena veisiga ka na vakavuna na veisau oqo ki na lewe ni Lotu, wili kina na gonetagane kei na goneyalewa lalai, cauravou kei na goneyalewa lelevu, kemuni na uabula, kei kemuni na tama kei na tina.
Na ka rawarawa oya sa ikoya oqo: ena nomuni masu vakamataka ena veisiga, kerea vua na Tamada Vakalomalagi me vakaraitaka vei iko e dua na Luvena ko na rawa ni laki vukea. Oti mo qai lako yani ka vaqarai koya mo na vukea ena yalo e vakabauta kei na yalololoma. Mo na vakanamata sara ga ena ka oqo, me vaka ga na oni ni vakanamata ki na senikau me kauta mai kina na wai kamica me mai buli kina na de-ni-oni. Ni ko cakava oqo, na nomu kauwai vakayalo ena vakatitobutaki ka ko na raica ni na tadola mai na sala mo na veivuke kina vei ira era gadreva dina tu.
E a vakavulica o Peresitedi Thomas S. Monson ni levu sara na gauna ena sauma na Tamada Vakalomalagi na nona masu e duatani tale, mai vei keda—vei iko kei au—ena noda vosa ni loloma kei na veiqaravi, ena noda dau gole yani ka laki veivuke tu ena yalo ni loloma.
Tukuna o Peresitedi Spencer W. Kimball: “E kilai keda na Kalou ka sa dau wanonovi keda tiko o koya. Ia, e dau vakavuqa ni dau sotava o koya na noda gagadre mai vua tale e dua. Sa ka bibi kina meda dau veivukei” (Nodra iVakavuvuli na Peressitedi ni Lotu: Spencer W. Kimball [2006], 95).
Au kila ni ko cakava na ka oqo—mai vale, mai koronivuli, mai vanua ni cakacaka, vakakina mai valenilotu—ena tuberi iko na Yalotabu, ka sa na qai rawa ni ko na kila na ka ena vinakata o koya e gadreva tiko na veivuke, vakakina na mataqali veivuke cava ena gadreva. Ko na tuberi mai vua na Yalotabu ka ko na vakauqeti mo vukea na vakamikamicataki ni bula ena loloma dina va-Karisito kei na Nona kosipeli.
Nanuma tiko, me vaka e dua na ikatinikarua ni sepuni ni ti na oni ka na vukea na burenioni, kevaka meda vakalevutaka vaka oya na noda veiqaravi me vakaudolutaki se vakamilionitaki na masulaki ni veituberi vakalou mera vukei kina na luvena ena sala e va-Karisito, ena rawa ni laurai sara ga e matanavotu na kena mawe ni na vakararamataki o vuravura ena Rarama dina va- Karisito. Ni da sa semati vata, eda na vakaduavatataka na matavuvale, o ira era tu duadua, o ira era galili, o ira era sa vakaloloma kei ira na luvena na Tamada Vakalomalagi ka ra se vakasaqara tiko na dina kei na vakacegu.
Sa noqu masu kemuni na taciqu kei na ganequ ni da na dau masulaka ena veisiga na veivakauqeti meda na kunea e dua eda rawa ni vukea vakaidina, wili kina na veituberi ni kosipeli kei na ivakadinadina. Ni sa na mai cava e dua na siga, meda na dau qai kaya, “io” ena kena dau tarogi, “Au caka vinaka beka li edai? Sa dua li e bau vukei?” (Sere. #131).
Oqo na cakacaka ni Kalou. Meda sa gumatua sara ena veiqaravi me vakataki ira na oni lalai, sa noqu masu malumalumu ena yaca i Jisu Karisito, emeni.


text: 1E na mataka caca e na i matai ni siga ni macawa, ni sa butobuto tu ga na vanua, e a lako ki na i bulubulu ko Meri na yalewa ni Makitala, ka raica ni sa kau tani tu na vatu mai na i bulubulu. 2Sa mani cici sara ka lako vei rau ko Saimoni Pita kei na tisaipeli kadua, ko koya ka dau lomana ko Jisu, ka kaya vei rau, “Era sa kauta tani na Turaga mai na i bulubulu, ia keitou sa sega ni kila na vanua era sa la'ki vakotori koya kina!” 3E rau sa qai lako ko Pita kei na tisaipeli kadua, ka rau lako sara ki na i bulubulu. 4E rau a cici ruarua vata kina, ka mani sivi Pita na tisaipeli kadua, ka liu sara ki na i bulubulu. 5E a cuva sobu ko koya ka rai ki loma, ka raica na i sole lineni ni koto kina; ia e a sega ga ni curu ki loma. 6Sa qai yaco tale ga yani ko Pita, ka curu sara ki na i bulubulu, ka raica na i sole lineni ni tu e kea, 7kei na i tavoi ka ^ viviraki e na ulu i Jisu. E sega ui koto vata kei na i sole lineni, ia sa lobi tani koto ga vaka i koya e na dua na vanua. 8Sa qai curu tale ga na tisaipeli kadua, o koya ka a liu ki na i bulubulu, ka a raica tale ga, ka vakabauta. 9E rau a sa sega tiko ga oqo ni kila na i Vola Tabu ni kaya tiko ni sa dodonu me tu cake tale mai na mate ko koya. 10Oti koya e rau sa qai lesu tale na tisaipeli ki na nodrau i tikotiko. 11E a mani tu voli ga ko Meri ena taudaku ni bulubulu, ka tagi tiko. la ni sa tagi tiko ga, a mani cuva sobu ka rai ki loma ni bulubulu; 12ka qai raica e lewe rua na agilosi e rau vaka i sulu vulavula ka rau dabe toka e na vanua ka a koto kina na yago i Jisu, e dua ki uluna ka dua ki yavana. 13E rau sa qai kaya mai vua, “Yalewa, a cava ko tagicaka tiko?” Sa kaya vei rau ko koya, “Ni ra sa kauta tani na noqu Turaga, ka'u sega ni kila se ra vakotori koya evei ” 14Ni sa vosa oti vaka koya, sa qai vuki ka raici Jisu ni sa tu e kea, ka sega ga ni kila ni sa i Jisu koya. 15Sa qai kaya vua ko Jisu, “Yalewa, a cava ko tagicaka tiko? Ko vakasaqarai cei?” A nanuma ga ko koya ni koya na i vakatawa ni loga ni senikau, sa mani kaya vua, “Kevaka ko ni sa kauti koya tani, ni tukuna saka vei au na vanua ko ni sa vakotori koya kina, me'u na la'ki kauti koya ” 16Sa qai kaya vua ko Jisu, “Meri!” A vuki sara ko koya, ka kaya vua e na vosa vaka-lperiu, “Raponai!” (E kena i balebale Vakavuvuli.) 17Sa qai kaya vua ko Jisu, “Kakua ni tarai au; ni'u se bera ni lako cake vei Tamaqu. Ia mo lako ga vei iratou na wekaqu, ka kaya vei iratou ni'u sa lako cake tiko oqo vei Tamaqu ka Tamamudou, ki vua na noqu Kalou ka nomudou Kalou ” 18Sa qai lako ko Meri na yalewa ni Makitala ka kaya vei iratou na tisaipeli ni sa raica na Turaga ka tukuna tale vei iratou na veika e a tukuna vua ko Jisu. 19E na yakavi ni siga koya, na i matai ni siga ni macawa, a sogo tu ga na katuba ni vale e ratou a tiko kina na tisaipeli, e na nodratou rerevaki ira na Jiu, sa qai lako yani ko Jisu, ka la'ki tu e na kedratou maliwa, ka kaya vei iratou, “Me tiko vei kemudou na vakacegu!” 20Ni sa vosa oti vaka koya, sa qai vaka-raitaka vei iratou na ligana kei na sarisarina. E ratou sa marau na tisaipeli ni ratou raica na turaga. 21Sa qai kaya tale vei iratou ko Jisu, “Me tiko vei kemudou na vakacegu, me vaka ka a talai au mai ko Tamaqu, au sa talai kemudou vaka tale ga kina.” 22Ni sa vosa oti vaka koya, sa qai ceguvi iratou, ka kaya vei iratou, “Me curumi kemudou na Yalo Tabu! 23Na i valavala ca ni tamata yadua dou bokoca, sa na bokoci kei na i valavala ni tamata yadua dou sega ni sereka, sa na sega ni sereki ” 24Ko Tomasi e dua vei iratou na lewe tinikarua. E vakatokai tale ga ko koya me yacana na “Drua”. E a sega ni tiko vata kei iratou ko koya e na gauna e a lako yani kina ko Jisu. 25E ratou a mani kaya vua ko iratou na vo ni tisaipeli, “Keitou sa raica na Turaga.” Ia sa qai kaya vei iratou ko Tomasi, “Kevaka au na sega ni raica na we ni vako e na ligana, ka daramaka na noqu i qaqalo ki na we ni vako, ka daramaka na ligaqu ki na sarisarina, au na sega ni vakadinata ” 26Ni oti e walu tale na siga, e ratou a tiko tale e loma ni vale na tisaipeli, ka sa tiko vata kina kei iratou ko Tomasi. Sa qai lako yani ko Jisu, ni a sogo tu ga na katuba, ka la'ki tu e na kedratou maliwa, ka kaya, “Me tiko vei kemudou na vakacegu ” 27Sa qai kaya vei Tomasi ko koya, “Dodoka mai na nomu i qaqalo, ka raica na ligaqu, ka dodoka mai na ligamu, ka daramaka ki na sarisariqu. Kakua ni dau vakatitiqa; vakabauta ga.” 28Sa vosa ko Tomasi, ka kaya vua, “Noqu Turaga, ka noqu Kalou!” 29A qai kaya vua ko Jisu, “Ni ko sa raici au Tomasi, ko sa qai vakabauta? Sa kalougata ko ira era sa vakabauta ni ra sa sega ni raica.” 30E vuqa tale na veicakacaka mana e a cakava ko Jisu e na matadratou na nona tisaipeli e ra sega ni volai e na i vola oqo. 31Ia era sa volai ga ko ira oqo, mo dou vakabauta kina ni sa Karisito ko Jisu, na Luve ni Kalou; ka me yaco kina, e na vuku ni nomudou sa vakabauti koya, me nomudou na bula.